
ABSTRACT

 Partidele politice se definesc prin prisma funcţiilor pe care le au în cadrul unui sistem politic: funcţia de integrare şi mobilizare a cetăţenilor; funcţia de agregare a intereselor; funcţia de elaborare a politicilor publice; funcţia de recrutare a liderilor politici/membrilor de partid şi, nu în ultimul rând, funcţia de reprezentare a cetăţenilor în structurile parlamentare şi guvernamentale.

Statele democratice recunosc funcţiile şi rolul partidelor politice în societate şi garantează constituţional aplicarea principiilor pluralismului politic, al participării politice şi al competiţiei electorale. 
Pentru desfăşurarea activităţilor politice, partidele au nevoie de resurse financiare. Indiferent dacă este vorba despre finanţare publică şi/sau finanţare privată, se poate afirma că „politica se face pe bani”. 

Partidele politice şi competiţia partizană sunt elemente esenţiale ale unei democraţii consolidate. Competiţia partizană presupune existenţa unor partide politice dezvoltate din punct de vedere organizaţional, puternice din punct de vedere al resurselor financiare şi consolidate din punct de vedere al potenţialului de coalizare a intereselor. Toate acestea implică în mod necesar resurse financiare adecvate, banii reprezentând un element esenţial al competiţiei politice. 

„Banii compensează lipsa voluntarilor din politică şi servesc, în multe societăţi, drept surogat pentru slaba legătură pe care partidele politice o au cu cetăţenii. Banii reprezintă o resurse transferabilă şi convertibilă care ajută partidele în obţinerea sprijinului public şi în păstrarea influenţei pe care o exercită în societate.”


Toate partidele politice urmăresc obţinerea de finanţare politică, care subsumează următoarele trei dimensiuni: subvenţiile publice, resursele interne şi resursele private. 


Banii oferă partidelor politice acces la structurile democraţiei moderne, ajută partidele în procesul de promovare, în desfăşurarea activităţilor curente, în selectarea şi recrutarea candidaţilor, în mobilizarea simpatizanţilor şi a electoratului, în general. Din această perspectivă, finanţarea politică îşi pune amprenta asupra tuturor aspectelor unui sistem democratic. Există, totuşi, situaţii care reflectă efectele negative ale mariajului dintre bani şi politică în domeniul finanţării partidelor: interesul public/interesul partidelor faţă de electorat s-ar putea dilua din cauza preocupării sporite a partidelor de a colecta fonduri; corupţia s-ar putea intensifica prin utilizarea unor mecanisme ilicite de finanţare politică.

Pentru prevenirea şi împiedicarea apariţiei unor potenţiale acte de corupţie, reglementarea finanţării politice trebuie să ia în consideraţie toate aspectele fluxului financiar, începând de la colectarea banilor şi până la publicarea cheltuielilor efectuate. 


În esenţă, eficienţa unei politici publice în domeniul finanţării partidelor politice se asigură prin:


- publicarea veniturilor şi a cheltuielilor partidelor politice;


- verificarea de către instituţiile publice de control a rapoartelor financiar-contabile ale partidelor;


- înfiinţarea unor instituţii publice abilitate să monitorizeze conturile partidelor politice;


- instituirea de sancţiuni corespunzătoare pentru încălcarea dispoziţiilor legale în materie.

Lucrarea cuprinde o sinteză comparativă şi o prezentare legislativă a unor aspecte privind finanţarea partidelor politice şi a campaniilor electorale în state membre UE, analizând, conform solicitării, regimul finanţării partidelor politice şi a campaniilor electorale din Germania, într-un capitol distinct.

I. FINANŢAREA PARTIDELOR POLITICE ŞI A CAMPANIILOR ELECTORALE. Sinteză comparativă 
Finanţarea  partidelor politice implică două aspecte esenţiale: finanţarea activităţilor operaţionale şi finanţarea campaniilor electorale. 
Karl von Beyme, renumit autor în literatura de specialitate din domeniul partidelor politice, subliniază faptul că, în funcţie de sursele de venituri, finanţarea partidelor politice se realizează prin: finanţare internă, finanţare externă şi finanţare de către stat. Luând în considerare aceste trei mecanisme, politica publică în domeniu ar trebui să se dezvolte în următoarele direcţii:
a. În ce priveşte finanţarea internă: introducerea unei discipline de partid corespunzătoare  în domeniul finanţării interne. Veniturile partidului provenite din cotizaţiile membrilor reprezintă un indicator important al afilierii politice a cetăţenilor unui stat. 
b. În ce priveşte finanţarea externă: stabilirea unor limite legale pentru contribuţiile financiare făcute de persoanele fizice/corporaţii (pentru evitarea unor potenţiale acte de corupţie), precum şi monitorizarea, prin mecanisme instituţionale, a cheltuielilor efectuate de partidele politice. 
c. În ce priveşte finanţarea de către stat: asigurarea de subvenţii publice, pentru a contrabalansa finanţarea externă a partidelor politice şi a încuraja partidele să rămână fidele interesului public.


Modele de finanţare politică. Analizând rolul statului în reglementarea regimului finanţării politice, Arnauld Miguet conturează trei modele de finanţare a partidelor politice:
- finanţare politică în care statul are un rol important - de donator şi de supraveghetor al utilizării fondurilor. În Franţa, Spania şi Italia, partidele politice depind în mare măsură de subvenţiile publice. În Spania, de exemplu, 98% din veniturile unui partid politic provin din surse publice, iar în Franţa procentul este de peste 50%;

- finanţare politică în care statul are rolul de realizare a echilibrului între sursele de finanţare ale unui partid. În Grecia, Belgia, Austria, Irlanda şi Germania, nivelul subvenţiilor publice este direct proporţional cu nivelul finanţării din surse private. 
- finanţare politică cu foarte puţine surse publice de finanţare, în care statul are rolul de a monitoriza veniturile şi cheltuielile partidelor politice. Este cazul Marii Britanii.


Până în prezent însă, nu s-a realizat un model ideal general valabil de finanţare a partidelor politice. Se consideră că sistemul care funcţionează este cel care asigură un echilibru rezonabil între finanţarea publică şi cea privată.


Finanţarea publică - directă şi/sau indirectă - furnizează partidelor politice fonduri suficiente pentru a-şi desfăşura activitatea, limitează influenţele private nepotrivite şi asigură egalitate de şanse tuturor partidelor politice. Desigur, finanţarea publică a partidelor politice reprezintă un factor de stabilitate, dar, în acelaşi timp, nu trebuie să conducă la dependenţa partidelor politice faţă de stat. Un tabel sinoptic privind finanţarea partidelor politice în statele membre se prezintă în anexă.   

Pentru a fi eficientă, finanţarea privată trebuie plafonată, deductibilă fiscal şi supusă unei transparenţe totale.

Din examinarea legislaţiei privind sistemele de finanţare existente în unele state europene rezultă că preocupările şi obiectivele sunt pretutindeni aceleaşi, dar că, de cele mai multe ori, tehnicile/metodele utilizate prezintă particularităţi distincte.


A. Finanţarea internă
Cotizaţiile membrilor

Cotizaţiile membrilor reprezintă sursa cea mai democratică şi mai transparentă de susţinere financiară a unui partid. Instituirea acestora garantează membrilor de partid posibilitatea exercitării anumitor influenţe asupra politicii oficiale a partidului şi de prevenire a apariţiei presiunilor externe din partea unor persoane/grupuri de interese donatoare de fonduri substanţiale.

Valoarea cotizaţiilor este stabilită de către partide în funcţie de rolul şi importanţa acestora în mecanismul de funcţionare al partidului. În general, legea nu limitează posibilitatea partidelor politice de a institui cotizaţii, în unele cazuri acest aspect fiind prevăzut în mod expres. În Spania, conform Legii organice 3/1987 privind finanţarea partidelor politice (cu modificările ulterioare), cotizaţiile reprezintă una din sursele importante de finanţare internă a partidelor. În Olanda, cotizaţiile constituie principala sursă de venit a partidelor. În Franţa, întrucât rata de afiliere partizană este relativ scăzută (cca 1,6% din electorat), veniturile provenite din cotizaţii sunt relativ reduse.
Pentru categoriile de membri cu venituri mici, partidele pot fixa o cotizaţie minimă sau preferenţială, utilizând un sistem de contribuţii progresive, al căror cuantum este stabilit în funcţie de venitul aderenţilor. 

În funcţie de competenţele organizaţiei centrale şi filialelor locale ale unui partid, este posibil ca, la nivelul diferitelor structuri, mărimea cotizaţiilor să varieze. Astfel, Partidul Popular din Austria este structurat în organizaţii provinciale, fiecare dintre acestea fixând şi încasând cotizaţii proprii, al căror cuantum diferă de la o provincie la alta. 

Membrii unui partid pot plăti cotizaţii mai multor instanţe sau organe ale partidului. Astfel, membrii Partidului Socialist Francez plătesc două cotizaţii: una pentru structurile regionale de partid şi una destinată organizaţiei centrale.
De mai multă vreme, s-a constatat o anumită diminuare a ponderii cotizaţiilor în bugetul global al partidelor, ca urmare a sporirii finanţării publice, a reducerii numărului de membri de partid, a creşterii semnificative a valorii donaţiilor, precum şi a identificării, de către partid, de noi forme de finanţare a campaniilor electorale. 

Cotizaţiile parlamentarilor  („taxele de partid”)

În mod frecvent, cotizaţiile parlamentarilor (denumite uneori „taxe de partid”, care constau în depunerea unui procent din indemnizaţia parlamentară în contul partidului pe care îl reprezintă parlamentarul)  constituie o sursă indirectă de finanţare internă a partidelor politice.
 
De regulă, sistemul este prevăzut în statutele partidelor. Contribuţiile pot fi voluntare (Partidul Democratic al Stângii din Italia) sau obligatorii (Austria, Germania).
Beneficiile societăţilor economice şi comerciale care aparţin partidelor 

Întrucât activităţile economice tradiţionale desfăşurate de editurile, societăţile de presă şi, eventual, cinematografele aflate în proprietatea partidelor politice nu mai sunt rentabile, partidele au fost atrase de alte activităţi economice, mai profitabile. Prin intermediul unor societăţi care le aparţineau în totalitate sau parţial, partidele politice din Austria au desfăşurat activităţi economice în sectoare precum marketingul, sectorul comercial şi cel al construcţiei imobiliare.

S-a constatat că restricţiile legale aplicabile activităţii comerciale desfăşurate de partidele politice sunt destul de puţine. 
În 1994, Republica Cehă a adoptat soluţia cea mai radicală. Prin Legea 117/1994 s-a interzis partidelor politice desfăşurarea de activităţi comerciale sau participarea la activităţile unor societăţi comerciale, chiar şi în sectoare clasice, precum cel editorial. Asupra acestei dispoziţii s-a revenit ulterior, prin Legea nr.332/1996, care permite partidelor politice să desfăşoare activităţi comerciale în anumite domenii - editorial, cultural sau al producţiei de articole promoţionale. 

B. Finanţarea externă. Donaţiile

Prezentând avantajul unei anumite flexibilităţi, pentru majoritatea partidelor politice, donaţiile au devenit o sursă considerabilă de venituri. Spre deosebire de finanţarea publică (mai mult sau mai puţin fixă sau dependentă de rezultatele obţinute de un partid la alegeri) şi de cotizaţiile membrilor, fondurile obţinute din donaţii depind de dinamismul partidului în domeniul financiar (concretizat îndeosebi în organizarea acţiunilor de colectare a fondurilor). Aspectul suscită însă neîncrederea publicului faţă de donaţii, întrucât prezenţa responsabililor politici la acest tip de acţiuni dă naştere ideii că influenţa politică se cumpără şi că partidul este cu atât mai dependent de donatorii privaţi cu cât valoarea donaţiilor este mai mare. 

Dacă unele ţări - Austria,  Olanda, Republica Cehă, Danemarca - nu impun limitări ale donaţiilor (cu anumite excepţii), altele încearcă să micşoreze riscurile abuzului de influenţă prin instituirea unor restricţii: interzicerea totală/parţială a contribuţiilor străine; interzicerea contribuţiilor sindicatelor; interzicerea totală/parţială a contribuţiilor făcute de corporaţii; interdicţia totală/parţială a contribuţiilor făcute de contractorii guvernamentali. 

Pentru a răspunde acestor probleme, în afara controlului exercitat de un organism independent asupra donaţiilor şi a eforturilor depuse pentru asigurarea transparenţei, majoritatea statelor membre au reglementat prin lege atât plafonul donaţiilor, cât şi  restricţii privind natura donaţiilor şi categoriile de donatori.
Limitarea sumei donaţiilor 

În Franţa, plafonul donaţiilor pentru partide este de 7.500 € anual/donator. Donaţiile cash de peste 150 € se pot face numai prin cec, virament sau card bancar.

În Belgia, plafonul donaţiei făcută de o persoană fizică unui partid este de maximum 500 €, iar suma maximă pe care un donator o poate aloca anual unui/unor partid/partide este de 2.000 €.

În Grecia, plafonul donaţiilor individuale făcute în beneficiul partidelor politice este de 15.000 €/an şi de 3.000 € pentru candidaţi în perioada campaniei electorale.

În Marea Britanie, conform Legii din noiembrie 2000 privind partidele politice, alegerile şi referendumurile, modificată prin Legea din 2009 privind partidele politice şi alegerile, sunt permise donaţiile de până la 500 de lire efectuate de „donatorii admisibili”: persoane fizice înregistrate pe listele electorale din Marea Britanie; întreprinderi înregistrate în Marea Britanie sau în alte state membre UE, cu condiţia ca acestea să-şi desfăşoare activitatea în Marea Britanie; partide politice naţionale înregistrate; sindicate, organizaţii nonguvernamentale; orice alte asociaţii care nu sunt constituite sub formă de societăţi comerciale. În condiţiile legii, donaţiile care depăşesc sumele de 500 £, 1.500 £ şi 7.500 £ sunt supuse unui regim special de transparenţă (raportare şi declarare).
În Polonia, plafonul anual al contribuţiilor financiare efectuate de persoanele fizice în beneficiul partidelor politice este limitat la echivalentul a 15 salarii minime. În cadrul campaniilor electorale, plafonul este acelaşi (echivalentul a 15 salarii minime). În cazul în care, în cursul unui an calendaristic, la nivel naţional au loc mai multe tipuri de alegeri sau un referendum, plafonul donaţiilor este reprezentat de echivalentul a 25 salarii minime. Donaţiile financiare se virează în fondul electoral al partidului numai prin cec, transfer bancar sau card bancar.
În Olanda şi Suedia nu există limite impuse contribuţiilor individuale sau donaţiilor făcute de corporaţii.
Restricţii  referitoare la natura donaţiilor/categoriile de donatori
▪ Categorii de donatori şi donaţii interzise 

 În Franţa, pentru a împiedica apariţia unor eventuale influenţe nedorite sau a unor presiuni exercitate din interiorul/exteriorul ţării asupra candidaţilor aleşi, Codul electoral prevede următoarele:  "Persoanele juridice, cu excepţia partidelor sau a grupărilor politice, nu pot participa la finanţarea campaniei electorale a unui candidat nici prin donaţii, indiferent de forma lor, nici prin furnizarea de bunuri, servicii sau alte avantaje directe sau indirecte sau prin practicarea de preţuri mai mici decât cele practicate în mod obişnuit”. (art. L.52-8)
Încă din 1995, pe fondul intensificării scandalurilor publice legate de finanţarea politică, Franţa a interzis donaţiile făcute de companiile din mediul privat şi din sectorul public. Sunt de asemenea interzise orice contribuţii care provin dintr-un stat străin.

În Spania, sunt interzise:

- donaţiile anonime care depăşesc 5% din suma alocată de la bugetul statului pentru subvenţionarea partidelor politice;
- donaţiile provenind de la aceeaşi persoană fizică/juridică care depăşesc suma de 1.000.000 pesetas/an (≈ 6.010 €);

- donaţiile făcute de întreprinderile publice sau care – pe bază contractuală – prestează servicii/realizează lucrări în beneficiul Administraţiei Publice;
- donaţiile făcute de guverne/instituţii publice străine (cu excepţia subvenţiilor alocate de Parlamentul European).  

În Grecia, legea interzice efectuarea, de către cetăţenii străini, a donaţiilor politice.  De asemenea, sunt interzise donaţiile făcute de întreprinderile de stat, companiile private, autorităţile guvernamentale locale şi corporaţii (cu excepţia celor aflate în proprietatea partidelor politice).
În Danemarca, Belgia, Austria şi Olanda sunt interzise donaţiile făcute de întreprinderile de stat, companiile private, autorităţile guvernamentale locale, precum şi de către corporaţii (cu excepţia celor aflate în totalitate  în proprietatea partidelor politice).
 
În Polonia, au dreptul de a face contribuţii financiare numai cetăţenii polonezi cu reşedinţa permanentă pe teritoriul naţional. 

În Suedia, nu există reglementări legale care să interzică partidelor politice acceptarea de contribuţii din străinătate. Analiştii politici susţin însă că partidul care acceptă donaţii din străinătate riscă să-şi piardă atât membrii, cât şi electoratul.
În Cehia este interzisă acceptarea de contribuţii şi cadouri din partea organismelor statului (cu excepţiile prevăzute de lege), a instituţiilor bugetare, a municipalităţilor, a întreprinderilor de stat şi a întreprinderilor în care statul este acţionar, a entităţilor legale străine (cu excepţia partidelor politice şi a fundaţiilor), a persoanelor fizice străine (cu excepţia străinilor cu reşedinţa permanentă în Cehia).

▪ Donaţii care implică riscul abuzului de influenţă 

O atenţie deosebită se acordă reglementării obţinerii de fonduri financiare prin intermediul unor asociaţii care colectează un număr şi un volum important de donaţii, întrucât, în aceste cazuri, apare şi riscul unei influenţe politice abuzive a grupurilor de interes donatoare. Astfel, legiuitorul german a exclus asociaţiile profesionale de pe lista donatorilor admisibili.  În Austria, însă, donaţiile se fac, de regulă, prin intermediul asociaţiilor profesionale sau al sindicatelor. Şi în Danemarca, sindicatele şi asociaţiile patronale sunt autorizate să colecteze fonduri destinate partidelor politice.

Efectuarea donaţiilor de către anumite întreprinderi poate fi determinată de existenţa unor interese speciale (de exemplu, adjudecarea pieţelor publice). În acest sens, legea din Marea Britanie conţine dispoziţii speciale: întreprinderile pot face donaţii numai cu aprobarea prealabilă a adunării generale; sumele reprezentând donaţii făcute partidelor politice trebuie evidenţiate în bilanţul financial-contabil anual al societăţii. In cazul încălcării acestor dispoziţii, conducătorii întreprinderilor în cauză au obligaţia de a restitui, în solidar, sumele donate. 

În Italia, întreprinderile publice, întreprinderile la care statul deţine peste 20% din capital, precum şi instituţiile publice nu au dreptul de a face donaţii partidelor politice. Celelalte societăţi pot face donaţii, dar numai cu aprobarea organului de conducere al societăţii; toate donaţiile trebuie înregistrate şi evidenţiate în bilanţul contabil anual.

În Spania, pentru limitarea tentaţiilor care pot apărea în cadrul procedurilor de atribuire a pieţelor publice, se interzice întreprinderilor publice sau private care au încheiat contracte cu statul să efectueze donaţii politice.

În Franţa şi Belgia se aplică cele mai radicale dispoziţii în materie, persoanelor juridice fiindu-le interzisă efectuarea de donaţii pentru partidele politice. 

▪ Donaţiile anonime 

În general, se consideră că existenţa dispoziţiilor de interzicere a donaţiilor anonime este rezonabilă, cu condiţia ca acestea să nu genereze probleme administrative disproporţionate, obligând partidele să refuze donaţii anonime cu valoare mică. 

În Germania  sunt interzise numai donaţiile individuale anonime de peste 500 €. 

Spania a optat pentru o soluţie mai complicată, limitând valoarea donaţiilor anonime la 5% din suma alocată partidului de la bugetul statului (ceea ce înseamnă, însă, că partidele fără reprezentare în Parlament nu pot accepta donaţii anonime).


C. Finanţarea publică
Finanţarea directă 
Finanţarea partidelor politice

În practică, sunt utilizate două sisteme de finanţare, adesea combinate: alocarea unei sume forfetare şi alocarea unei sume proporţionale cu performanţa electorală (numărul voturilor obţinute în cadrul alegerilor). 

Nu întotdeauna suma forfetară este total independentă de rezultatele electorale, aceasta fiind uneori atribuită în funcţie de obţinerea unui rezultat electoral minim. Astfel, în Austria, suma forfetară se alocă partidelor care au obţinut cel puţin 5 mandate parlamentare. In Belgia, suma forfetară de 125.000 € se alocă numai partidelor reprezentate în Parlament. 

În Olanda, suma forfetară se acordă partidelor care au cel puţin un reprezentant ales în una din camerele Parlamentului; suplimentar, pentru a beneficia de subvenţie publică, un partid trebuie să aibă peste 1.000 aderenţi-plătitori ai unei cotizaţii minime.

Abordarea este uşor diferită în Republica Cehă, unde partidelor politice li se alocă o sumă forfetară progresivă, în raport cu numărul voturilor obţinute la alegerile legislative: un partid trebuie să obţină cel puţin 3% din voturi, procent care poate creşte, în tranşe de 0,1%, până la pragul maxim de 5%. 

În Franţa, conform art.8 din Legea 227/1988 privind transparenţa financiară a vieţii politice, subvenţia alocată de la bugetul statului pentru finanţarea partidelor şi grupărilor politice se divizează în două fracţiuni egale:

- o fracţiune se alocă finanţării partidelor şi grupărilor politice în funcţie de rezultatele obţinute în cadrul alegerilor pentru Adunarea Naţională; beneficiază de această sumă partidele ai căror candidaţi la ultimele alegeri legislative au obţinut cel puţin 1% din numărul voturilor valabil exprimate în minimum 50 de circumscripţii electorale şi partidele/grupările politice care au prezentat candidaţi la ultimele alegeri legislative numai în unul sau două departamente de peste mări, sau la Saint-Pierre-et-Miquelon, Mayotte, Noua Caledonie, Polinezia Franceză, insulele Wallis şi Futuna şi ai căror candidaţi au obţinut cel puţin 1% din voturile exprimate în toate circumscripţiile în care au prezentat candidaţi;
- cea de-a doua fracţiune se atribuie partidelor şi grupărilor politice care beneficiază de prima fracţiune, proporţional cu numărul mandatelor obţinute. 
Pentru anul 2010, valoarea totală a subvenţiei publice este de 74.881.516,29 €, din care: 34.749.312,29 € reprezintă prima fracţiune, iar 40.132.204 € valoarea celei de-a doua fracţiuni.
  

Modalităţile de finanţare stabilite în funcţie rezultatele electorale se bazează fie pe numărul de voturi (în Belgia, fiecare partid reprezentat în Parlament primeşte 1,25 euro/vot obţinut la ultimele alegeri parlamentare, iar în Danemarca, toate partidele politice care au prezentat candidaţi la ultimele alegeri legislative beneficiază de subvenţie publică), fie pe numărul de mandate parlamentare obţinute  (Olanda).

Republica Cehă şi Franţa aplică un sistem care ia în considerare atât  numărul de voturi cât şi numărul mandatelor obţinute.  

În Austria, fiecărui partid i se alocă o sumă care se obţine prin aplicarea unui procent fix la subvenţia globală destinată finanţării partidelor politice; suma cuvenită unui partid poate fi diminuată cu valoarea subvenţiei publice care nu a fost folosită în anul precedent.
Dacă în unele ţări finanţarea publică constituie principala sursă de venituri a partidelor politice, în alte ţări sistemul este respins în cvasi-totalitate Marea Britanie). 
Finanţarea activităţii parlamentare

Numeroase state acordă grupurilor parlamentare un anumit sprijin financiar.
 
În Danemarca, acest tip de subvenţie este compus dintr-o sumă forfetară şi o sumă fixă/mandat; conform Legii 704/1995 privind finanţarea partidelor politice, lunar, fiecărui grup parlamentar i se alocă o sumă forfetară în valoare de 203.000 coroane daneze, la care se adaugă 32.000 coroane/mandat obţinut. 

În Spania, fiecărui grup parlamentar i se alocă o sumă egală, la care se adaugă o sumă fixă alocată pentru fiecare mandat parlamentar.  
Finanţarea unor activităţi specifice

Finanţarea activităţilor specifice vizează: 

- sprijinul financiar acordat publicaţiilor aflate în administrarea partidelor (Austria); 

- subvenţiile pentru emisiunile radio-TV şi/sau atribuirea de timpi de antenă, cu îndeplinirea anumitor condiţii prevăzute de lege (Belgia; Olanda); 

- subvenţii acordate institutelor de cercetare politică (în Olanda, valoarea subvenţiei depinde de numărul mandatelor parlamentare obţinute şi de existenţa unui acord de finanţare încheiat între partidul politic şi un institut de cercetare ştiinţifică) sau organizaţiilor politice de tineret (Olanda). 
În general, acest tip de subvenţionare este practicat de puţine ţări. 

Finanţarea indirectă. Facilităţile fiscale
Facilităţile fiscale acordate pentru donaţiile/contribuţiile făcute partidelor politice în scopul încurajării finanţării private prin renunţarea la creşterea veniturilor statului constituie un mod de finanţare indirectă a partidelor politice. 

Numeroase ţări încurajează afilierea cetăţenilor la partidele politice şi efectuarea de donaţii private, reglementând prin lege fie deducerea din veniturile impozabile a sumei donate partidului, fie deducerea directă din impozitele pe venit. 

În Italia, Legea 2/1997 privind reglementarea contribuţiei voluntare pentru mişcările şi partidele politice reglementează sistemul de impozitare aplicat donaţiilor efectuate de persoanele fizice şi juridice. Sistemul are la bază principiul deducerii unui anumit procent din impozitul pe venit pentru donaţiile făcute partidelor şi formaţiunilor politice. Astfel:
- persoanele fizice, precum şi companiile comerciale care, în condiţiile legii, fac donaţii cu o valoare cuprinsă între 51,64 şi 103.291,38 € beneficiază de o deducere cu 19% a impozitului pe venit;

-  această facilitate fiscală nu se acordă persoanelor fizice/companiilor comerciale care au declarat pierderi financiare în anul precedent anului în care a fost făcută donaţia.
În Franţa, conform Codului general al impozitelor, donatorilor privaţi li se poate deduce din impozitul pe venitul global o sumă egală cu 50% din valoarea donaţiei.

Donaţiile legale făcute de persoanele juridice  sunt guvernate de reguli speciale. Astfel, în Italia, conform Legii 2/1997, pot beneficia de facilităţi fiscale numai societăţile cu sediul în Italia, la care statul nu deţine nici o acţiune şi care, în anul care precedă data efectuării donaţiei, au achitat integral impozitele.
D. Transparenţă, control, sancţiuni
Transparenţa presupune respectarea regulilor referitoare la publicarea conturilor partidelor politice, la efectuarea controlului activităţii financiare a partidelor de către organisme independente, precum şi la aplicarea de sancţiuni specifice în cazul nerespectării acestor obligaţii sau a unor tentative de fraudă. 

Pentru a fi cu adevărat eficiente, este necesar ca aceste reguli să fie aplicate unui spectru larg de organizaţii şi activităţi politice:

- organizaţii naţionale şi locale de partid; grupuri de interes/grupuri de presiune;

- alegeri legislative, europene, locale şi referendumuri, precum şi forme semnificative ale campaniei interne a partidului având drept scop selectarea candidaţilor;

- campanii pentru candidaţi individuali la funcţii publice;

- colectarea de fonduri politice pentru politicieni.
Obligaţii generale
Obligaţia publicării rapoartelor financiare
De regulă, situaţia financiară a partidelor politice este adusă la cunoştinţa publicului prin intermediul rapoartelor financiare anuale. In timp ce această obligaţie generală este larg răspândită, dispoziţiile referitoare la informaţiile ce trebuie furnizate, la autoritatea căreia i se prezintă raportul şi la oportunitatea şi modalităţile de publicare variază considerabil de la o ţară la alta. 

De regulă, sursele de venituri şi  tipurile de cheltuieli ce trebuie evidenţiate în rapoartele financiare ale partidelor sunt prevăzute de lege.

În Austria, la nivel federal, raportul trebuie să cuprindă date privind: cotizaţiile; donaţiile; contribuţiile parlamentarilor; beneficiile întreprinderilor aflate în proprietatea partidului; beneficiile rezultate din valorificarea bunurilor imobile,  din împrumuturi, din prestarea de servicii şi orice alte venituri. La nivel de land, însă, dispoziţiile pot fi diferite. Astfel, în anumite landuri, partidele nu sunt obligate să-şi publice veniturile şi cheltuielile, în timp ce în altele, obligaţiile  acestora sunt mai mult sau mai puţin extinse şi merg de la publicarea obligatorie a folosirii fondurilor publice, precum şi a naturii veniturilor şi a cheltuielilor (Salzbourg) până la obligaţia înregistrării contabile a utilizării fondurilor publice (măsură care uneori nu se aplică decât partidelor reprezentate în Landtag).

În Italia, raportul financiar trebuie însoţit şi de bilanţul contabil al întreprinderilor la care partidul deţine acţiuni. 

În Franţa, au fost elaborate dispoziţii speciale pentru garantarea transparenţei în domeniul financiar. Astfel, donaţiile primite de partidele politice trebuie evidenţiate într-un cont unic gestionat de asociaţia de finanţare/mandatarul financiar al partidului. Mai mult, donaţiile care depăşesc suma de 150 €  se fac prin cec, virament sau ordin de plată.

În Spania, s-a introdus obligaţia constituirii de conturi bancare separate pentru finanţarea campaniei electorale şi pentru finanţarea activităţii generale a partidului. 

În Danemarca, partidele care prezintă candidaţi la alegerile parlamentare, precum şi la alegerile pentru Parlamentul European, sunt obligate să prezinte anual Parlamentului un raport financiar cu date privind: subvenţiile publice, cotizaţiile, donaţiile private, dobânzile, contribuţiile organizaţiilor internaţionale, contribuţiile organizaţiilor private, ale sindicatelor, ale organizaţiilor profesionale, ale întreprinderilor private, ale fundaţiilor şi asociaţiilor. Partidele care beneficiază de subvenţii publice au obligaţia de a prezenta Ministerului de Interne, o dată pe an, o declaraţie prin care să confirme că sumele primite au fost folosite în scopuri politice; declaraţia se depune împreună cu bilanţul contabil.

Partidele care nu beneficiază de finanţarea statului sunt scutite de obligaţia prezentării de rapoarte privind donaţiile private.

Dispoziţiile legale care prevăd obligaţia publicării rapoartelor financiare variază de la ţară la ţară.  Astfel, în Italia, raportul financiar se publică integral în Gazeta Oficială şi, în rezumat, în două ziare, dintre care unul naţional. 

În Franţa, rapoartele financiare ale partidelor se publică integral în Jurnalul Oficial, iar rapoartele privind cheltuielile efectuate în cadrul campaniilor electorale sunt publicate, în versiune simplificată, de Comisia naţională pentru conturi de campanie şi finanţare politică. 

În Belgia, rezumatul raportului financiar se publică în Jurnalul Oficial, iar raportul integral se depune la Parlament. 
Publicarea donaţiilor şi a identităţii donatorilor
În ce priveşte publicarea donaţiilor şi a numelor donatorilor, problema care se pune este aceea a cunoaşterii pragului dincolo de care valoarea donaţiilor şi identitatea donatorilor trebuie făcute publice.

În Republica Cehă, raportul financiar anual trebuie să cuprindă informaţii complete referitoare la persoanele care au făcut donaţii mai mari de 100.000 coroane (nume, adresă, carte de identitate). 

În Belgia, identitatea persoanelor care au făcut donaţii de peste 125 € se comunică unei comisii speciale de control. 

În Spania, publicarea identităţii donatorilor nu este obligatorie, deşi Legea organică nr.5/1985 privind regimul electoral general instituie un anumit control al donaţiilor pentru campaniile electorale (partidele au obligaţia de a păstra informaţiile referitoare la numele, adresa şi datele de identificare ale donatorilor, astfel încât instituţiile de control să aibă posibilitatea verificării acestora în orice moment).

În Danemarca, raportul financiar anual pe care partidele îl prezintă Parlamentului trebuie să conţină şi numele donatorilor privaţi care au donat organizaţiei centrale a partidului o sumă totală de 20.000 coroane.
Instituţii de control financiar

Competenţele conferite instituţiilor de control al finanţării partidelor politice au un impact deosebit asupra eficienţei controlului, precum şi asupra încrederii opiniei publice în instituţiile statului. În multe state membre, rapoartele financiare ale partidelor sunt examinate de un organism extern, al cărui grad de independenţă variază.

În unele state, rapoartele financiare şi bilanţurile contabile ale partidelor politice sunt verificate de auditori oficiali, specialişti în domeniile tranzacţiilor şi al conturilor financiare complexe. În Austria, auditorii însărcinaţi cu examinarea rapoartelor partidelor sunt numiţi de către ministrul de finanţe (fiind selectaţi de pe o listă de 5 persoane, propusă de fiecare partid). 

În Marea Britanie, organismele abilitate sunt Comisia Electorală şi Comisia Preşedinţiei Camerei Comunelor (Comisia Preşedinţiei). Comisia Electorală se bucură de independenţă faţă de ministere şi răspunde direct în faţa Parlamentului. Legea din 2009 privind partidele politice şi alegerile conferă Comisiei noi competenţe de investigare şi de aplicare a sancţiunilor civile partidelor politice care încalcă prevederile legale referitoare la finanţarea activităţii operaţionale şi a campaniilor electorale.  
Comisia Preşedinţiei, compusă din preşedintele Camerei Comunelor, ministrul de interne, ministrul administraţiei locale, preşedintele comisiei de afaceri interne şi cinci membri ai Camerei Comunelor (desemnaţi de preşedintele Camerei), supraveghează activitatea Comisiei Electorale şi are ca principală sarcină aprobarea bugetului şi a planului global pe cinci ani ale acesteia. Comisia Electorală şi Comisia Preşedinţiei au obligaţia de a prezenta Camerei Comunelor rapoarte anuale de activitate.

În Belgia, Comisia de control al cheltuielilor electorale federale, al finanţării şi al transparenţei contabilităţii partidelor politice este compusă dintr-un număr egal de membri ai Camerei Reprezentanţilor şi ai Senatului. 

În Franţa, Comisia naţională pentru conturi de campanie şi finanţare politică, însărcinată cu controlul finanţării partidelor politice şi al campaniilor electorale, este alcătuită din 9 membri numiţi pentru o perioadă de 5 ani (3 membri de la Consiliul de Stat, trei de la Curtea de Casaţie şi 3 de la Curtea de Audit). 

În Spania, organismul însărcinat cu verificarea activităţii financiare a partidelor este Tribunalul de Conturi. Acesta poate solicita partidelor politice orice informaţii privind donaţiile şi donatorii. 
În Italia, rapoartele anuale privind veniturile şi cheltuielile partidelor politice se prezintă Preşedintelui Camerei Deputaţilor, până la data de 30 martie a anului care urmează exerciţiului bugetar. După verificarea de către comisia competentă, rapoartele financiare se publică în Gazeta Oficială.
Sancţiuni aplicabile
Sancţiunile aplicabile în cazul nerespectării regimului donaţiilor constau în: confiscarea donaţiilor; pedeapsa amenzii şi/sau a închisorii; retragerea unui anumit statut sau pierderea subvenţiei publice. Sancţiunile se pot aplica atât partidului, cât şi membrilor individuali implicaţi.

În Marea Britanie, în cazul acceptării de donaţii dintr-o sursă ilegală sau de la un donator neidentificat, Comisia Electorală poate sesiza justiţia, care dispune confiscarea acestora. De asemenea, poate fi sancţionată penal orice persoană care, cu bună ştiinţă, execută operaţiuni frauduloase, ascunde informaţii sau furnizează date false în scopul eludării dispoziţiilor legale privind sursele donaţiilor.

Acceptarea donaţiilor ilegale se pedepseşte cu severitate în Italia: închisoare de la 6 luni la 4 ani, o amendă care poate reprezenta de 3 ori suma ilegal acceptată, precum şi reducerea subvenţiilor publice cu dublul sumei ilegal acceptate. Nerespectarea obligaţiei de prezentare a raportului financiar, precum şi furnizarea de date şi informaţii false se sancţionează cu o amendă care poate avea de la 2 la 6 ori valoarea sumei în cauză, persoana vinovată putând fi privată şi de exercitarea anumitor drepturi. 

În Franţa, dispoziţiile legale în vigoare prevăd amenda de 3.750 € şi închisoarea de la 6 luni la 1 an sau numai una din aceste pedepse pentru depăşirea plafonului donaţiilor sau nerespectarea regulilor de finanţare. Pe lângă aceste sancţiuni, legea prevede şi retragerea agrementului asociaţiei de finanţare, caz în care partidul nu va putea beneficia de nici o subvenţie publică pentru voturile primite în circumscripţia teritorială în cauză. Partidul care a acceptat donaţii pe alte căi decât cele legale (prin intermediul asociaţiei de finanţare sau a mandatarului financiar), pierde beneficiul subvenţiilor publice pentru anul următor. 

În Belgia, partidul politic care acceptă donaţii ilegale, pe lângă achitarea valorii duble a plafonului instituit, riscă să piardă, pentru o anumită perioadă, şi dreptul la subvenţia publică. Persoana care face o donaţie ilegală se sancţionează cu amendă cuprinsă între 26 şi 100.000 €.

În Grecia, pedeapsa prevăzută pentru persoanele care fac donaţii peste limita legală este închisoare de maximum 1 an şi amenda de maximum 15.000 €.

II. FINANŢAREA PARTIDELOR POLITICE ÎN GERMANIA


Reglementare juridică
▪ Legea din 1967 privind partidele politice (cu modificările ulterioare) 
Legea a fost profund modificată după adoptarea, în 1992, de către Curtea Constituţională Federală, a deciziei de principiu privind finanţarea publică a partidelor politice. Modificările (care au intrat în vigoare în 1994) au vizat în principal înlocuirea rambursării cheltuielilor din campaniile electorale (la nivel federal şi de land) cu finanţarea publică anuală de ordin general. 

Modificările aduse legii în anul 2002 au înăsprit în mod substanţial sancţiunile financiare şi penale  în cazul încălcării prevederilor legii privind partidele politice.

Legea din 2004 de modificare a Legii privind partidele politice a amendat anumite dispoziţii referitoare la prezentarea conturilor de către partidele politice.

▪ Legea federală electorală din 1993 (cu modificările ulterioare)
1. Legea din 1967 privind partidele politice

Finanţare publică


Finanţarea directă

Modul de alocare a subvenţiilor publice are la bază două criterii: performanţa electorală (rezultatele obţinute la cele mai recente alegeri legislative europene, naţionale şi de land) şi capacitatea de colectare a contribuţiilor financiare
.
Germania are o formă de finanţare publică complementară sistemului de subvenţionare bazat pe rezultatele electorale obţinute: fiecare partid beneficiază de o subvenţie publică egală cu jumătatea valorii cotizaţiilor şi donaţiilor private încasate de partid. Regulile de finanţare publică sunt astfel concepute încât să nu permită atomizarea sistemului în partide mici, prevăzând un prag electoral minim: cel puţin 0,5% voturi la alegerile federale şi europene, 1% la alegerile regionale şi, dacă acest prag nu a fost atins, cel puţin 10% voturile valabil exprimate într-o circumscripţie federală sau regională. 
Finanţarea publică este supusă unei limite concomitent relativă (subvenţia statului nu trebuie să depăşească totalul veniturilor partidelor) şi absolută (în prezent, această sumă este de 133 milioane euro
).


▪ Condiţii pentru alocarea subvenţiilor  publice.

Conform art.18.4, beneficiază de finanţare publică partidele politice care au obţinut cel puţin 0,5% din totalul voturilor valabil exprimate la precedentele alegeri legislative europene sau naţionale (Bundestag), sau cel puţin 1% la cele regionale (de land).


De asemenea, au dreptul la subvenţie publică partidele politice care – fără a obţine mandate - au obţinut 10% din voturile valabil exprimate într-o circumscripţie la nivel federal sau regional.


Alte condiţii prevăzute de lege pentru acordarea subvenţiei: prezentarea raportului contabil actualizat şi elaborat conform prevederilor legale; partidele care au dreptul la subvenţionare publică şi care în anul precedent nu au beneficiat de subvenţie trebuie să depună o solicitare scrisă pentru alocarea de fonduri publice. (art.19.1)  

În cazul dizolvării sau interzicerii unui partid, dreptul de a beneficia de finanţare din partea statului încetează în ziua dizolvării. (art.18.8)
▪ Valoarea  subvenţiei publice

Valoarea subvenţiei anuale a partidelor politice se calculează în funcţie de numărul total al voturilor valabil exprimate la ultimele alegeri europene, naţionale sau regionale, precum şi de nivelul veniturilor colectate de partide din alte surse. 

Statul recunoaşte gradual performanţele electorale ale partidelor politice. Astfel, pentru fiecare vot obţinut, se alocă 0,85 € până la limita maximă de 4 milioane de voturi; dincolo de acest prag suma alocată/vot este de 0,70 € (subvenţie alocată pe baza numărului de voturi). (art.18.3).


Anual, fiecărui partid i se alocă 0,38 € pentru fiecare euro obţinut din alte surse (cotizaţii ale membrilor de partid/titularilor de mandate
, donaţii obţinute pe căi legale), până la limita sumei de 3.300 €/persoană (subvenţie alocată pe baza dotaţiilor). (art.18.3.3.) În raportul financiar anual, se menţionează, de asemenea, suma totală a donaţiilor primite luate în considerare pentru calcularea acestei subvenţii. Donaţiile persoanelor fizice/juridice care depăşesc suma de 3.300 € sunt licite, dar nu intră în acest calcul, fiind reţinute numai pentru stabilirea plafoanelor de finanţare.


▪ Plafoanele de finanţare

Conform art.18.2, totalul fondurilor publice alocate anual partidelor politice nu trebuie să depăşească „plafonul absolut”, care, din 2002, a fost stabilit la suma de 133 milioane €.


 Legea reglementează, de asemenea şi „plafonul relativ”: subvenţia publică alocată fiecărui partid nu poate depăşi suma totală anuală obţinută de partid din finanţare internă. În consecinţă, dacă plafonul relativ scade, subvenţia publică alocată partidului în cauză se diminuează în mod corespunzător.

▪ Stabilirea valorii subvenţiilor  publice (art.19)

Autoritatea executivă de gestionare a fondurilor politice este Preşedintele Bundestag-ului. În fiecare an (la 15 februarie), acesta stabileşte suma fondurilor publice alocate partidelor politice, luând în considerare exerciţiul bugetar al acestora pentru anul de referinţă (anul precedent). În acest scop, până la data de 30 septembrie a anului de referinţă, fiecare partid politic are obligaţia de a prezenta Preşedintelui Bundestag-ului raportul financiar-contabil (structurat şi avizat în conformitate cu prevederile legale). 

Subvenţiile alocate partidelor publice sunt cuprinse în bugetul federal.


▪ Rambursarea subvenţiilor publice 

Partidele politice care beneficiază de subvenţii pentru anul de referinţă au dreptul de a primi tranşele succesive la mijlocul fiecărui trimestru, într-un cuantum reprezentând maximum 25% din suma stabilită pentru exerciţiul bugetar precedent. 
Dacă există indicii referitoare la o posibilă obligaţie de rambursare a unor sume de către un partid politic, acordarea subvenţiei ar putea depinde de constituirea, de către acesta, a unui depozit de garantare. (art.20)

Finanţarea indirectă


▪ Acordarea de facilităţi fiscale persoanelor fizice care fac contribuţii partidelor politice. 


Conform Legii privind drepturile de succesiune şi donaţiile, aceste persoane sunt scutite de impozitul pe succesiuni şi donaţii. 


Legea privind impozitul pe venit prevede că persoanele fizice ale căror contribuţii anuale au o valoare de maximum 3.300 € (6.600 € în cazul declaraţiei comune a doi soţi) au dreptul la o reducere de 50% din impozitul pe venit.  Dincolo de acest plafon, contribuţiile rămân perfect legale, dar nu mai sunt deductibile fiscal. 


Este interzisă acordarea de facilităţi fiscale corporaţiilor care fac donaţii partidelor politice.  


▪ Sprijin financiar nerambursabil acordat fundaţiilor partidelor politice.  De regulă, aceste fundaţii finanţează institute de cercetare, stipendiază activitatea savanţilor şi organizează seminarii şi cursuri de educaţie civică/politică. Fundaţiile primesc de la bugetul de stat fonduri a căror valoare este relativ proporţională cu reprezentarea în Parlament a partidelor la care sunt afiliate.

Decizia stabilirii sumei totale anuale nerambursabile şi alocarea acesteia diferitelor fundaţii politice se adoptă de către Parlament, la propunerea comisiei pentru buget. Repartizarea fondurilor federale se face în funcţie de media rezultatelor obţinute de partidele politice la ultimele patru alegeri legislative federale. 
În anul 2009, valoarea sumelor nerambursabile a fost de 94,5 milioane €. În prezent, beneficiază de sprijin financiar: Fundaţia Friedrich Ebert (Partidul Social Democrat) - 32,84%; Fundaţia Konrad Adenauer (Uniunea Creştin-Democrată) - 29,15%; Fundaţia Hans Seidel (Uniunea Creştin-Democrată) - 10,33%; Fundaţia pentru libertate Friedrich Naumann (Partidul Liberal Democrat) - 10,33%; Fundaţia Heinrich Boll (Partidul Verzilor) - 10,33%; Fundaţia Rosa Luxemburg (Partidul Stângii) - 7%.


Regimul donaţiilor este reglementat de art.25 din Legea privind partidele politice.

Finanţarea parţială a partidelor politice din fondurile publice, precum şi plafonul relativ redus al subvenţiilor anuale (133 milioane) încurajează în mod explicit finanţarea privată a partidelor. Germania se individualizează printr-o activitate intensă a partidelor politice desfăşurată pentru colectarea de bani din surse private (îndeosebi donaţii mici).
Cu respectarea condiţiilor prevăzute de lege, partidele politice şi candidaţii individuali au dreptul de a accepta donaţii făcute atât de persoane fizice, cât şi de corporaţii/societăţi comerciale. 

Donaţiile de până la 1.000 euro se pot efectua în bani lichizi.

Sunt permise donaţiile făcute de: 

▪ cetăţenii germani şi cetăţenii europeni (care pot face donaţii în orice moment şi de orice valoare); 

▪ donaţiile oferite de întreprinderile în care peste 50% din acţiuni sunt deţinute de cetăţeni germani;

▪ donaţiile făcute partidelor minorităţilor naţionale, transferate din ţări vecine Germaniei în care trăiesc grupurile etnice respective; 

▪ donaţii ale cetăţenilor străini care nu depăşesc suma de 1.000 €.
Nu sunt permise donaţii făcute de: 

▪ organismele publice, grupurile parlamentare sau grupările din cadrul unor agenţii municipale; 

▪ organismele private şi asociaţiile non-profit sau care, conform statutelor sau regulamentelor de organizare şi funcţionare, au în mod exclusiv scopuri caritabile sau religioase; 

▪ organizaţiile profesionale;

▪ întreprinderile publice/întreprinderile în care statul deţine cel puţin 25% din acţiuni;

De asemenea, sunt interzise donaţiile individuale anonime de peste 500 € şi donaţiile făcute în mod evident pentru obţinerea de avantaje economice sau politice.
Contribuţiile ilegale, atât străine cât şi naţionale, se returnează donatorilor sau se transmit imediat preşedintelui Bundestag-ului, care, anual, dispune transferul acestora către instituţii de caritate/religioase/de cercetare ştiinţifică. 

Partidele politice care au primit donaţii de peste 10.000 euro/an au obligaţia evidenţierii acestora în bilanţul contabil (împreună cu datele de identificare ale donatorilor), precum şi obligaţia evidenţierii sumei totale a donaţiilor primite. 
Donaţia de peste de 50.000 euro, precum şi numele donatorului se declară imediat Preşedintelui Bundestag-ului, care va publica informaţia, cât de curând posibil, în buletinul informativ al Camerei.

Activitatea de finanţare: transparenţă şi control

▪ Articolul 21 din Legea fundamentală prevede obligaţia partidelor politice de a face publice atât provenienţa surselor financiare cât şi modul de folosire a banilor şi bunurilor aflate în patrimoniul acestora.  


▪ Articolul 23 din Legea privind partidele politice stabileşte principiile care guvernează monitorizarea publică a veniturilor şi cheltuielilor partidelor politice. Acestea au obligaţia de a face publice informaţii privind donaţiile financiare cu o valoare mare (suma, datele de identificare ale donatorilor), precum şi suma totală a donaţiilor primite în decursul unui an.   

Raportarea veniturilor şi cheltuielilor este un standard de politică publică. Rapoartele financiare furnizează informaţii privind veniturile, cheltuielile, activul, debitele şi valoarea patrimonială netă a partidului, la nivel federal, de land şi de district. Preşedintele federal al fiecărui partid are responsabilitatea elaborării raportului financiar. Conţinutul şi structura raportului financiar sunt reglementate de art.24 din Legea privind partidele politice.
Raportul se verifică de un serviciu specializat independent (comisar de conturi, cabinet de audit, şi, în mod excepţional, expert contabil sau societate de contabilitate), care emite certificatul de control financiar prevăzut de lege.

Auditorii care au legături strânse cu partidul supus controlului nu pot fi desemnaţi să verifice raportul financiar al acestuia. 


▪ Rapoartele financiare ale partidelor politice, întocmite conform legii, se prezintă Preşedintelui Bundestag-ului care, după examinarea şi verificarea acestora, dispune publicarea în Buletinul legislativ.


La fiecare doi ani, Preşedintele Bundestag-ului prezintă în faţa Camerei un raport referitor la tendinţele constatate în evoluţia financiară a partidelor politice, precum şi rezultatele examinării bilanţurilor contabile ale acestora. Suplimentar, acesta elaborează situaţia anuală comparativă a veniturilor şi cheltuielilor partidelor politice, care se distribuie parlamentarilor în formă tipărită.
▪ În anul de după alegeri, cheltuielile electorale se evidenţiază într-un capitol separat.

▪ Proceduri administrative aplicate în cazul rapoartelor financiare care conţin informaţii eronate.

- În cazul în care contribuţiile financiare luate ca bază de calcul în stabilirea subvenţiei publice sunt eronate, partidul în cauză primind în mod ilegal fonduri publice, subvenţia se anulează, iar partidul are obligaţia de a returna suma încasată necuvenit.

- Dacă în cadrul verificării rapoartelor financiare Preşedintele Bundestag-ului constată anumite erori financiare sau faptul că nu s-a respectat obligaţia publicării donaţiilor importante, partidul în cauză este obligat să ramburseze dublul sumei eronate/donaţiei. În cazul în care informaţiile eronate privesc bunuri funciare/imobiliare sau situaţia patrimonială a partidului, partidul are obligaţia de a achita o sumă reprezentând 10% din valoarea elementelor de patrimoniu nedeclarate/declarate eronat. 

Este scutit de aceste sancţiuni, partidul care, în scris şi într-un termen rezonabil, aduce la cunoştinţa Preşedintelui Bundestag-ului existenţa acestor erori (dacă la data depunerii/primirii raportului nici partidul şi nici Preşedintele Bundestag-ului nu au avut cunoştinţă de acestea) cu condiţia ca ulterior, în cel mai scurt timp, să clarifice şi să opereze corecţiile corespunzătoare.  

- Partidul care nu a respectat obligaţia de înregistrare în documentele contabile şi de publicare în raportul financiar a donaţiilor şi cotizaţiilor titularilor de mandate care depăşesc suma de 10.000 €/an calendaristic, numele sau adresa donatorilor, precum şi suma totală a donaţiilor primite într-un an, este obligat să ramburseze o sumă reprezentând dublul sumei nepublicate.


Conform art.25.1, partidele politice pot accepta donaţii cash care nu depăşesc suma de 1.000 €. Nerespectarea acestei prevederi nu este urmată de sancţiunea mai sus menţionată, dar donaţiile sunt considerate ilegale şi nu vor fi luate în calcul la stabilirea cuantumului subvenţiei publice.

- Partidul care a acceptat donaţii ilegale făcute de corporaţii publice, grupuri parlamentare sau grupuri din cadrul agenţiilor municipale/întreprinderi publice/întreprinderi la care statul deţine cel puţin 25% din acţiuni sau donaţii făcute în mod evident pentru obţinerea unor avantaje economice/politice este obligat la rambursarea unei sume reprezentând triplul sumei primite în mod ilegal.
Sancţiuni penale

▪ Se sancţionează cu pedeapsa închisorii de maximum 3 ani sau cu amendă fapta persoanei care, în mod intenţionat, disimulează originea sau folosirea resurselor şi activelor partidelor prin:

- falsificarea informaţiilor referitoare la veniturile sau activele partidului înregistrate în bilanţul contabil prezentat Preşedintelui Bundestag-ului;


- în calitate de donatar, fracţionează o donaţie în mai multe părţi, înregistrate ca atare în conturile partidului;


- nepredarea unei donaţii trezorierului partidului.


▪ Se sancţionează cu pedeapsa închisorii de maximum 3 ani sau cu amendă  fapta auditorului/asistentului auditorului de a insera în raportul de audit informaţii false sau de a elibera un certificat de conformitate care conţine informaţii false. 

Persoana care comite aceste fapte în schimbul unui stimulent financiar sau cu intenţia de a se îmbogăţi/de a îmbogăţi o terţă persoană se pedepseşte cu închisoarea de maximum 5 ani sau cu amendă.

▪ Au aplicabilitate sancţiunile prevăzute de Codul penal german pentru comiterea infracţiunii de escrocherie (art.263) sau abuz de încredere (266), dacă furnizarea de informaţii false în rapoartele financiare întruneşte elementele constitutive ale unei infracţiuni. Pedeapsa prevăzută este închisoarea de maximum 5 ani  sau amendă.

2. Legea electorală federală din 1993 


Legea nu conţine prevederi speciale referitoare la finanţarea candidaţilor şi la plafonul cheltuielilor efectuate în timpul campaniei electorale. 


Singurele articole care fac referire la alocarea de fonduri publice pentru cheltuielile electorale sunt art.49b - Fonduri publice pentru alte nominalizări în circumscripţii şi art.50 - Costurile alegerilor.


Conform art.49b, candidaţii nominalizaţi de către persoanele cu drept de vot pentru a candida într-o circumscripţie electorală (în condiţiile prevăzute de art.18
) care au obţinut cel puţin 10% din voturile valabil exprimate primesc 2,80 €/vot valabil. Fondurile se alocă din bugetul federal al statului.

Art.50 prevede următoarele:

- pentru acoperirea cheltuielilor ocazionate de organizarea şi desfăşurarea alegerilor, Guvernul federal rambursează landurilor o sumă al cărei cuantum variază în funcţie de numărul alegătorilor din fiecare Land. Suma este de 0,45 € pentru comunele cu până la 100.000 de alegători şi 0,70  €  pentru comunele cu peste 100.000 alegători. Sumele se modifică, în funcţie de evoluţia preţurilor, de către Ministerul de Interne, care supune aprobării Bundesrat-ului propunerile de ajustare;

- în timpul campaniei electorale, partidele politice beneficiază gratuit de timpi de antenă la posturile publice de radio şi televiziune. Numărul şi durata acestora se determină în funcţie de rezultatele obţinute de partide la alegerile precedente. Contra cost, partidele îşi pot asigura publicitate electorală şi la posturile private de radio şi televiziune;
- se asigură, de asemenea, cu titlu gratuit, spaţii (panouri) pentru afişarea de materiale electorale;

- Guvernul federal rambursează Asociaţiei Orbilor care şi-a exprimat dorinţa de a fabrica matriţe pentru tipărirea buletinelor de vot/materialelor electorale, sumele aferente cheltuielilor implicate de producţia şi distribuţia acestora. 


III. FINANŢAREA CAMPANIILOR ELECTORALE ÎN STATE MEMBRE UE. Prezentare legislativă

1. FRANŢA

Reglementare juridică 

▪ Codul electoral francez 
▪ Legea nr.88-226 din 11 martie 1988 privind transparenţa financiară în viaţa politică 
▪ Legea nr.90-55 din 15 ianuarie 1990 privind limitarea cheltuielilor electorale şi clarificarea activităţilor de finanţare politică 
▪ Legea organică nr.90-383 din 10 mai 1990 privind finanţarea campaniei pentru alegerea Preşedintelui Republicii şi a deputaţilor 
▪Legea nr.95-65 din 19 ianuarie 1995 referitoare la finanţarea vieţii politice
▪ Legea 77-729 din 7 iulie 1977 privind alegerea reprezentanţilor în Parlamentul European 
▪ Legea din 1 iulie 1901 privind contractul de asociere
Reguli generale 
Articolele L.52-4 – L.52-18 din Codul electoral conţin dispoziţii referitoare la finanţarea cheltuielilor electorale.
 ▪ Orice candidat/candidaţii care figurează pe listă într-o circumscripţie în care cheltuielile electorale sunt plafonate pot colecta fonduri numai în anul care precedă prima zi a lunii în care se desfăşoară alegerea şi până la data depunerii contului de campanie (art.L.52-4).
▪ Este interzisă orice formă de finanţare, de către persoanele juridice, a campaniei electorale a unui candidat (art.L.52-8). Interdicţie se aplică pentru toate tipurile de alegeri, indiferent de perioada în care se desfăşoară. 

Interdicţia vizează toate persoanele juridice, cu excepţia partidelor/ grupărilor politice şi a asociaţiilor pentru finanţare electorală al căror obiect social, stabilit în mod expres, constă în colectarea de fonduri electorale.

▪ Plafonul cheltuielilor electorale se actualizează o dată la 3 ani, fiind majorat cu un coeficient adoptat prin decret, în funcţie de evoluţia preţului de consum stabilit de Institutul naţional de statistică şi studii economice.

▪ Toţi candidaţii pentru care legea prevede un plafon al cheltuielilor electorale trebuie să desemneze un mandatar financiar.
 
Articolul L.52-4 din Codul electoral prevede: "Cel târziu la data înregistrării candidaturii, candidatul trebuie să îşi desemneze un mandatar”. Funcţia poate fi  îndeplinită de o asociaţie de finanţare electorală sau o persoană fizică (numită „mandatar financiar”). În anul care precedă prima zi a lunii în care se desfăşoară alegerile şi până la data depunerii contului de campanie al candidatului, mandatarul este singura persoană abilitată să primească fonduri destinate finanţării campaniei electorale şi să asigure gestionarea cheltuielilor aferente.

Mandatarul are obligaţia de a deschide un cont bancar unic în care se înregistrează toate operaţiunile financiare din campanie (colectare de fonduri, donaţii, cheltuieli). Contul, precum şi documentele justificative corespunzătoare fac parte integrantă din contul de campanie al candidatului.

Fiecare candidat are obligaţia de a deschide un cont  propriu de campanie, în care se înregistrează, după origine, toate sumele primite şi, după natură, toate cheltuielile angajate/efectuate în cursul campaniei electorale, de el şi pentru el.

Contul de campanie al candidaţilor care participă la alegeri (altele decât cele prezidenţiale) se depune, în termen de 2 luni de la alegeri, la prefectură; aceasta le transmite, ulterior, Comisiei naţionale pentru conturi de campanie şi finanţare politică.

Comisia este o autoritate administrativă independentă, formată din 9 membri numiţi pe o perioadă de 5 ani, având ca obiect de activitate controlul conturilor de campanie. Comisia poate aproba, respinge sau modifica conturile de campanie, pronunţându-se în termen de 6 luni de la depunerea acestora. Dacă în termenul prevăzut Comisia nu semnalează existenţa unor nereguli, conturile sunt considerate ca fiind aprobate. 
Rambursarea totală/parţială a cheltuielilor înregistrate în contul de campanie nu este posibilă decât după aprobarea contului de Comisia naţională pentru conturi de campanie şi finanţare politică. 
Comisia este cea care stabileşte valoarea sumei forfetare care se rambursează fiecărui candidat. În cazul depăşirii plafonului cheltuielilor electorale, aceasta stabileşte suma pe care candidatul trebuie să o depună la Trezoreria statului; suma este egală cu suma reprezentând diferenţa dintre limita cheltuielilor electorale şi totalul cheltuielilor electorale efective.
Contul de campanie trebuie să fie echilibrat sau excedentar, în nici un caz deficitar.

Finanţarea publică 
Finanţarea directă

Pentru alegerile legislative
Cheltuielile electorale ale candidaţilor fac obiectul unei rambursări forfetare din partea statului egală cu 50% din plafonul cheltuielilor autorizate.

Conform Codului electoral (art.L52-11), plafonul cheltuielilor pentru alegerea deputaţilor este de 38.000 euro/candidat; suma se majorează cu 0,15 € pentru fiecare locuitor din circumscripţie.
Valoarea sumei rambursate nu poate depăşi valoarea cheltuielilor efectuate de candidaţi şi înregistrate în contul de campanie. 

Suma nu se acordă: candidaţilor care au obţinut sub 5% din voturile valabil exprimate; candidaţilor ale căror conturi de campanie au fost respinse; candidaţilor care nu au îndeplinit obligaţia legală de depunere a declaraţiilor patrimoniale.
Pentru alegerile reprezentanţilor în Parlamentul European

Plafonul cheltuielilor electorale pentru alegerea reprezentanţilor în Parlamentul european este de 1.150.000 € pentru fiecare listă de candidaţi.

Pentru alegerile prezidenţiale

Conform dispoziţiilor Legii privind alegerea Preşedintelui Republicii prin vot universal, plafonul cheltuielilor electorale este de 13,7 milioane €/candidat în primul tur de scrutin şi de 18,3 milioane €/candidat în cel de-al doilea tur.

După publicarea listei de candidaţi pentru primul tur de scrutin, fiecare candidat primeşte suma de 153.000 euro, reprezentând avansul rambursării forfetare a cheltuielilor electorale.

Fiecărui candidat i se rambursează o sumă forfetară care reprezintă 20% din plafonul cheltuielilor de campanie; pentru candidaţii care în primul tur de scrutin au obţinut peste 5% din totalul voturilor exprimate, procentul este de 50%. 
Suma rambursată nu poate depăşi nivelul cheltuielilor efectuate de candidat în campania electorală şi evidenţiate corespunzător în contul de campanie.
Persoanele fizice nu pot împrumuta şi nici nu pot avansa sume rambursabile candidaţilor la alegerile prezidenţiale.

Finanţarea indirectă

▪ Candidaţilor care au obţinut cel puţin 5% din voturile exprimate, li se rambursează cheltuielile legate de costul hârtiei, al tipăririi buletinelor de vot/fişelor/ circularelor cu caracter electoral, precum şi cheltuielile legate de expedierea acestora în circumscripţii. 

▪ Pentru emisiunile electorale transmise de posturile de radio şi televiziune, partidele şi grupările politice reprezentate în grupurile parlamentare ale Adunării Naţionale beneficiază gratuit de timpi de antenă. Durata acestora este de 3 ore, înaintea primului tur de scrutin şi de 1½ oră  înaintea celui de-al doilea tur de scrutin. Partidele şi grupările politice care nu sunt reprezentate în grupurile parlamentare ale Adunării Naţionale pot solicita serviciilor publice de comunicare audiovizuală timpi de antenă, gratuit, cu o durată de 7 minute înaintea primului tur de scrutin şi de 5 minute înaintea celui de-al doilea tur.
▪ Candidaţii beneficiază, în mod gratuit şi egal, de locuri special amenajate destinate afişajului de materiale publicitare electorale. În ultimele 3 luni care precedă luna desfăşurării alegerilor, este interzisă orice formă de reclamă plătită (afişare panouri/postere, publicitate prin presă/orice alt mijloc audiovizual). 

▪ De asemenea, se rambursează şi unele cheltuieli ocazionale justificate, care nu sunt incluse în cheltuielile de campanie. 
Finanţarea privată
▪ Donatori. Pentru a împiedica apariţia unor eventuale influenţe nedorite/  presiuni exercitate din interiorul sau din exteriorul ţării asupra candidaţilor aleşi, Codul electoral prevede următoarele:  "Persoanele juridice, cu excepţia partidelor sau a grupărilor politice, nu pot participa la finanţarea campaniei electorale a unui candidat nici cu donaţii, indiferent de forma lor, nici prin furnizarea de bunuri, servicii sau alte avantaje directe sau indirecte sau prin practicarea de preţuri mai mici decât cele practicate în mod obişnuit (…)" (art.L.52-8)
Nici un candidat nu poate primi, direct sau indirect, contribuţii sau ajutoare materiale din partea unui stat străin/a unei persoane juridice străine.

Conform prevederilor legale referitoare la propaganda electorală, candidaţii pot solicita, prin intermediul presei, acordarea de donaţii.
▪ Forma donaţiilor: donaţii în bani, avantaje în natură, aport al formaţiunilor politice. 
Donaţiile în bani. Donaţiile făcute de o persoană fizică, corespunzător identificată, pentru finanţarea campaniei electorale a unui/mai multor candidaţi, în cadrul aceloraşi alegeri, nu pot depăşi 4.600 €.

Suma globală a donaţiilor în bani nu poate depăşi 20% din valoarea cheltuielilor autorizate. 
Orice donaţie de peste 150 € se face prin cec, virament sau card bancar.
Avantajele în natură (procurarea, cu titlu gratuit, de materiale de propagandă, rechizite, săli etc.) sunt asimilate donaţiilor şi plafonate ca atare, fără a face, însă, obiect al deducerii fiscale.

Pentru a putea fi înscris în contul de campanie, avantajul în natură trebuie să îndeplinească 3 condiţii: să fie un avantaj efectiv pentru candidat; să poată fi individualizat şi evaluat; să fie făcut în beneficiul direct al candidatului.

Un avantaj în natură furnizat în mod ilegal are drept consecinţe respingerea contului de campanie şi ineligibilitatea candidatului.
Aportul formaţiunilor politice poate avea două forme: a) suportarea de către partid a costurilor electorale şi b) transferul de fonduri către candidaţi.

Transferul de fonduri financiare prezintă un avantaj dublu: pe de o parte, fondurile transferate de partide şi formaţiuni politice pentru susţinerea campaniei electorale a unui candidat/candidaţi nu sunt plafonate, iar pe de altă parte, partidele se bucură de dreptul constituţional al libertăţii de acţiune, fiind protejate faţă de eventuale investigaţii ale Comisiei naţionale pentru conturi de campanie şi finanţare politică.
Sancţiuni 
Sancţiuni pecuniare

▪ Respingerea contului de campanie de către Comisia naţională pentru conturi de campanie şi finanţare politică are drept consecinţă nerambursarea cheltuielilor electorale solicitate de candidatul în cauză.

▪ În cazul depăşirii plafonului cheltuielilor electorale, candidatul este obligat să depună la Trezoreria statului o sumă egală cu valoarea de depăşire a plafonului. Suma datorată se stabileşte de către Comisia naţională pentru conturi de campanie şi finanţare politică.
Sancţiuni electorale

Legea instituie o ineligibilitate specifică cu durata de un an, aplicabilă candidaţilor la alegerile legislative, în cazul în care:

▪ contul de campanie nu s-a depus sau a fost respins; nu a fost însoţit de documente justificative; nu conţine toate operaţiunile financiare efectuate; nivelul cheltuielilor electorale depăşeşte nivelul surselor financiare evidenţiate;
▪ au fost încălcate prevederile legale privind regimul donaţiilor. 

Sancţiunea ineligibilităţii nu se aplică candidaţilor la alegerile prezidenţiale.
Sancţiuni penale

Este condamnat la plata unei amenzi de 3.750 € şi la închisoare de la 6 luni la 1 an sau numai la una din aceste pedepse orice candidat care:

▪ a colectat fonduri fără a recurge la serviciile unui mandatar financiar; 

▪ nu a respectat prevederile legale privind regimul donaţiilor; 

▪ a depăşit plafonul legal al cheltuielilor electorale; 

▪ nu a respectat condiţiile legale privind deschiderea contului de campanie; 

▪ cu bună ştiinţă, a înregistrat în contul de campanie valori diminuate ale sumelor obţinute.
Aceleaşi pedepse se aplică şi donatorilor care au încălcat dispoziţiile legale privind regimul donaţiilor sau persoanelor care au efectuat cheltuieli electorale pentru un candidat fără să li se fi cerut/fără acordul expres al candidatului.

2. ITALIA
Reglementare juridică

▪ Legea 515/1993 privind disciplina campaniilor electorale pentru alegerile în Camera Deputaţilor şi Senat (cu modificările ulterioare)

▪ Legea 157/1999 privind rambursarea cheltuielilor electorale (cu modificările ulterioare)

▪ Legea 43/1995 privind alegerea Consiliilor regionale (cu modificările ulterioare)


Finanţarea publică


Finanţarea directă


Sunt subvenţionate public cheltuielile electorale efectuate în cadrul alegerilor pentru: Camera Deputaţilor, Senat, Parlamentul European şi Consiliile regionale.

Suma totală a subvenţiei publice se împarte în 4 fonduri alocate finanţării alegerilor organizate pentru instituţiile menţionate.  


Valoarea fiecărui fond este echivalentă cu suma obţinută prin înmulţirea numărului cetăţenilor înscrişi pe listele electorale pentru alegerea Camerei Deputaţilor cu 1 €.


Pentru campaniile organizate pentru referendumurile abrogative şi cele constituţionale, legea prevede o formă specială de rambursare. Astfel, comisiilor de promovare a referendumurilor le sunt alocate sume echivalente cu suma obţinută prin înmulţirea numărului minim de semnături necesar pentru organizarea referendumului (500.000) cu 1 €, fără a se depăşi limita maximă de 2.582.285 €/an. Rambursarea cheltuielilor de campanie pentru referendumul abrogativ este condiţionată de întrunirea cvorumului legal de participare la referendum (50% plus unu din numărul alegătorilor cu drept de vot).

Repartizarea fondurilor alocate


- Fondul alocat alegerilor pentru Camera Deputaţilor se repartizează partidelor şi formaţiunilor politice care au depăşit pragul de 1% din numărul total al voturilor valabil exprimate, proporţional cu numărul voturilor obţinute pe liste.

- Pentru Senat, fondul alocat alegerilor se repartizează pe baza criteriului regional. În acest scop, într-o primă etapă, fondul este repartizat între regiuni, în funcţie de numărul locuitorilor. Suma care revine fiecărei regiuni se repartizează listelor de candidaţi ale partidelor care au participat la alegeri, proporţional cu numărul voturilor obţinute la nivel regional. Listele de candidaţi din cadrul cărora a fost ales cel puţin un candidat sau care au obţinut cel puţin 5% din numărul voturilor valabil exprimate la nivel regional, împart fondurile care le-au fost alocate cu candidaţii independenţi declaraţi aleşi/care au obţinut minimum 15% din numărul voturilor valabil exprimate în circumscripţia în care au candidat.

- Fondul alocat alegerilor pentru Parlamentul European se repartizează partidelor şi formaţiunilor politice cu cel puţin un reprezentant ales, proporţional cu numărul voturilor obţinute de fiecare partid, la nivel naţional.

- Pentru alegerile regionale, într-o primă etapă, fondul se distribuie între regiuni, în funcţie de numărul locuitorilor. În cea de-a doua etapă, suma alocată fiecărei regiuni se repartizează listelor de candidaţi din cadrul cărora a fost ales (în consiliul regional) cel puţin un candidat, proporţional cu numărul voturilor obţinute. 


Modul de plată a sumelor forfetare alocate se reglementează prin Decret al Preşedintelui Camerei Deputaţilor/Preşedintelui Senatului. Prin Decret al Preşedintelui Camerei Deputaţilor se reglementează şi plata sumelor forfetare alocate pentru alegerile europene/regionale şi referendumuri. 
Plafonul cheltuielilor electorale


▪ Articolul 10 din Legea 515/1993 stipulează că pentru alegerile legislative, cheltuielile electorale ale partidelor/formaţiunilor politice participante nu pot depăşi suma obţinută prin înmulţirea numărului total al alegătorilor înscrişi pe listele electorale în circumscripţiile în care partidul/formaţiunea prezintă candidaţi cu 1 €. Numărul alegătorilor înscrişi pe listele electorale pentru Camera Deputaţilor se adună cu numărul alegătorilor înscrişi pe listele electorale pentru Senat.


De asemenea, legea impune limite asupra cheltuielilor electorale efectuate în cadrul alegerilor regionale.


Cheltuielile electorale pentru alegerile europene, provinciale sau municipale nu sunt plafonate. 


▪ Plafonul cheltuielilor electorale efectuate de fiecare candidat nu trebuie să depăşească suma maximă prevăzută lege; suma este formată dintr-o sumă fixă de 52.000 €/circumscripţie şi o sumă suplimentară egală cu produsul obţinut prin înmulţirea numărului cetăţenilor rezidenţi în circumscripţiile în care candidatul şi-a depus candidatura, cu 1 €. 


Ca şi în cazul partidelor politice, sunt impuse limite cheltuielilor electorale efectuate de candidaţii care participă la alegerile regionale (dar nu şi de candidaţii care participă la alegerile europene, provinciale şi municipale).


Finanţarea indirectă


▪ Legea consacră dreptul partidelor/listelor de candidaţi/formaţiunilor politice de a avea acces, în condiţii egale, la timpi de antenă puşi la dispoziţie de posturile de radio şi televiziune publice şi private. Acestea alocă timpii de antenă conform reglementărilor elaborate de comisia parlamentară specială abilitată. Mai mult decât atât, pentru asigurarea accesului egal al tuturor competitorilor electorali, cu 30 de zile înainte de data alegerilor, conducătorii posturilor radio-tv, publice şi private, naţionale şi locale, precum şi directorii de ziare şi periodice, trebuie să facă publică intenţia de a emite sau publica emisiuni/materiale de propagandă electorală.

▪ Pentru tipărirea materialelor electorale, se acordă o reducere a taxei pe valoarea adăugată. 

▪ Cu respectarea anumitor condiţii, se acordă o reducere a taxei poştale pentru expedierea materialelor electorale în teritoriu. 

▪ Nu se acordă scutiri de taxe sau credite pentru persoanele care contribuie la fondurile financiare de campanie ale partidelor politice/candidaţilor. 

Finanţarea privată


▪ Orice formă de finanţare privată, inclusiv prestarea de servicii, este permisă:
- persoanelor fizice naţionale;

- persoanelor juridice naţionale (entităţi, asociaţii, companii). Finanţarea de către companii este permisă dacă sunt îndeplinite următoarele condiţii: acţiunile statului în cadrul companiei nu depăşesc 20%; compania nu este controlată de o companie în care statul deţine acţiuni de peste 20%; finanţarea este aprobată de organul de conducere, iar suma este înregistrată în bilanţul contabil al companiei.

Legea interzice finanţarea privată efectuată de organele administraţiei publice, organismele guvernamentale, companiile la care statul deţine peste 20% din capital sau companiile controlate de către acestea. (Legea 195/1974, art.7) 


Acelaşi articol prevede că persoanele din cadrul organelor administraţiei publice, al organismelor guvernamentale sau al companiilor de stat care au încălcat interdicţia legală de finanţare a campaniilor electorale se sancţionează cu pedeapsa închisorii de la 6 luni la 4 ani şi cu amendă a cărei valoare reprezintă triplul sumei plătite; pedepsele se aplică şi beneficiarilor donaţiilor. 


▪ Cu respectarea interdicţiilor menţionate, persoanele fizice şi juridice pot face donaţii financiare sau contribuţii în bunuri şi servicii, care nu sunt plafonate.  
Legea impune însă respectarea anumitor obligaţii de transparenţă. Astfel:

- după încheierea alegerilor,  fiecare candidat - ales sau nu -, în calitate de responsabil unic pentru cheltuielile electorale efectuate, trebuie să semneze şi să trimită Colegiului Regional de Garanţie Electorală
 următoarele documente: declaraţia privind cheltuielile efectuate şi obligaţiile asumate pentru efectuarea propagandei electorale; un document de declarare a contribuţiilor cu o valoare de peste 20.000 € (indiferent de natura acestora); o declaraţie, contrasemnată de agentul electoral, prin care certifică veridicitatea datelor referitoare la finanţarea campaniei şi a cheltuielilor electorale efectuate (declaraţia conţine datele de identificare ale persoanelor care au contribuit cu bani/servicii de peste 20.000 €, precum şi toate contribuţiile, indiferent de valoare, provenind de la diverse persoane/entităţi); extrasele contului bancar sau poştal folosit. Candidaţii aleşi depun documentaţia în termen de 15 zile de la validarea alegerii;
- în termen de 30 de zile de la alegeri, editorii de periodice, precum şi titularii licenţelor de emisie radio-TV au obligaţia de a comunica Colegiului Regional de Garanţie Electorală datele privind serviciile de propagandă electorală efectuate, numele participanţilor, spaţiile acordate cu titlu gratuit/cu tarif redus, numele subiecţilor care au efectuat plăţile respective. În acest fel, Colegiul are posibilitatea de a realiza un control încrucişat al activităţii financiare desfăşurate în timpul campaniei electorale;
- în maximum 45 de zile de la preluarea funcţiei, reprezentanţii partidelor/formaţiunilor/listelor şi grupurilor de candidaţi care au participat la alegerile politice au obligaţia de a prezenta, după caz, Preşedintelui  Camerei Deputaţilor/Senatului, un raport-bilanţ care să cuprindă toate contribuţiile primite în campania electorală, cheltuielile electorale efectuate şi sursele de finanţare. Preşedinţii celor două Camere transmit documentele Curţii de Conturi, care le supune verificării Consiliului de control al cheltuielilor electorale. Obligaţia legală de întocmire a raportului financiar reprezintă atât o condiţie pentru rambursarea cheltuielilor electorale, cât şi o pârghie de control a statului în ce priveşte sursele şi modul de gestionare a fondurilor electorale;
- ulterior, reprezentantul legal/trezorierul partidului sau al formaţiunii politice are obligaţia de a prezenta Preşedintelui Camerei Deputaţilor, în fiecare an (la data de 31 iulie), un raport financiar însoţit de raportul de activitate şi de o notă suplimentară. Raportul financiar trebuie să evidenţieze: sumele reprezentând contribuţiile şi rambursările electorale; cheltuielile efectuate în campania electorală; sumele repartizate filialelor politico-organizatorice ale partidului/formaţiunii din contribuţiile financiare primite în cadrul campaniei. La începutul fiecărei sesiuni anuale, un consiliu de auditori (alcătuit din 5 auditori oficiali numiţi cu aprobarea Preşedinţilor celor două Camere) verifică legalitatea raportului financiar, a raportului de activitate şi a notei suplimentare. Biroul Camerei Deputaţilor publică aceste documente în Gazeta Oficială.  

3. MAREA BRITANIE

Reglementare juridică


▪ Legea din 2000 privind partidele politice, alegerile şi referendumurile (cu modificările ulterioare)


▪ Legea din 2009 privind partidele politice şi alegerile


▪ Legea din 2006 privind administrarea electorală


▪ Legea din 1983 privind reprezentarea poporului (cu modificările ulterioare)

Finanţarea publică directă

Finanţarea publică directă a partidelor politice este modestă, sume relativ mici fiind puse la dispoziţia partidelor de opoziţie; la Camera Comunelor aceste fonduri sunt cunoscute sub denumirea de „short money”, iar la Camera Lorzilor de „Cranbone money”. Scopul alocării fondurilor este acela de a oferi un plus de responsabilitate guvernării, prin susţinerea activităţii opoziţiei parlamentare. 

Fondurile financiare ale partidelor provin în cea mai mare parte din contribuţiile suporterilor. Colectarea de fonduri este o componentă esenţială a activităţii tuturor partidelor politice, banii astfel colectaţi reprezentând singura sursă de finanţare a campaniei electorale.

Finanţarea indirectă
Finanţarea indirectă a alegerilor se realizează, în general, prin asigurarea condiţiilor de funcţionare a mecanismului electoral şi prin acordarea unor facilităţi. Astfel:

▪ Se alocă gratuit timpi de antenă la posturile publice de radio şi televiziune; durata acestora depinde de numărul candidaţilor prezentaţi de partide. Repartizarea timpilor de antenă se face de Comitetul pentru emisiunile politice ale partidelor (alcătuit din reprezentanţi ai partidelor politice, ai Companiei Britanice de Radio şi Televiziune şi ai Autorităţii Independente Radio). De asemenea,  B.B.C. şi alte posturi radio/TV independente pot acorda partidelor politice, cu titlu gratuit, spaţii pentru emisiunile electorale.

Este interzisă cumpărarea de timpi de antenă pentru realizarea propagandei electorale. 
▪  În campania electorală, partidele politice au dreptul de a folosi gratuit încăperi aflate în incinta şcolilor şi a altor instituţii, având însă obligaţia de a achita costul încălzirii, al iluminatului şi întreţinerii acestora pe perioada de folosire. 

▪ Cu respectarea condiţiilor legale, se asigură gratuitatea expedierilor prin poştă a materialelor/comunicărilor electorale.  

▪ Nu se acordă facilităţi fiscale pentru contribuţiile individuale făcute partidelor politice. 

▪ Cadourile sunt scutite de taxa de succesiune, dacă se fac în beneficiul partidelor care au cel puţin 2 reprezentanţi în Camera Comunelor sau un reprezentant şi 150.000 voturi primite.

Cheltuielile electorale
Legea din 2000 privind partidele politice, alegerile şi referendumurile (cu modificările ulterioare) reglementează distinct cheltuielile electorale ale partidelor politice şi cheltuielile electorale ale candidaţilor.

Cheltuielile electorale ale unui partid sunt definite ca fiind cheltuielile suportate de acesta pentru realizarea unor emisiuni publicitare, de propagandă, pentru transmiterea de materiale electorale către alegători, pentru transport, pentru organizarea de diverse evenimente electorale sau efectuarea de sondaje. Fac parte din această categorie şi cheltuielile speciale („notional expenditure”) efectuate de o persoană/organizaţie care transferă sau furnizează bunuri, servicii sau facilităţi în folosul partidului (de exemplu, suma reprezentând jumătate din cheltuielile efectuate de un partid pentru publicitate electorală şi suportată de o persoană, intră în categoria cheltuielilor speciale). 
Limitele cheltuielilor electorale ale partidelor politice care participă la alegerile parlamentare din Marea Britanie
 sunt stabilite în funcţie de numărul circumscripţiilor şi/sau al regiunilor în care partidul prezintă candidaţi. Limita o constituie fie rezultatul înmulţirii sumei de 30.000 £ cu numărul de circumscripţii în care partidul are candidaţi, fie suma de 810.000 £/partid. Plafonul maxim al cheltuielilor efectuate de un partid care prezintă candidaţi în toate circumscripţiile electorale este de 18,96 milioane £.
Pentru alegerile euro-parlamentare, plafonul cheltuielilor se calculează prin înmulţirea sumei de 45.000 £ cu numărul reprezentanţilor europeni aleşi în fiecare regiune electorală. Plafonul maxim al cheltuielilor efectuate de un partid care prezintă candidaţi în toate regiunile electorale este de 3,105 milioane £.

După alegeri, partidele politice au obligaţia de a prezenta Comisiei Electorale raportul financiar privind cheltuielile de campanie. Raportul financiar se depune în următoarele termene: 3 luni de la data desfăşurării alegerilor în cazul în care nivelul cheltuielilor electorale este de până la 250.000 lire; 6 luni de la data desfăşurării alegerilor în cazul în care cheltuielile electorale depăşesc suma de 250.000 lire. Partidele care au cheltuit peste 250.000 lire trebuie să depună, suplimentar raportului financiar, un certificat de audit eliberat de un auditor independent.

Cheltuielile electorale ale unui candidat sunt cele efectuate pentru procurarea de bunuri/servicii folosite în scop electoral, după data depunerii candidaturii: editarea de pliante/foi volante publicitare, tipărirea de postere cu fotografia şi numele candidatului, închirierea unei locaţii-sediu pentru dirijarea activităţilor de campanie, achiziţionarea de baloane, insigne personalizate, etc.
Limitele maxime ale cheltuielilor electorale se calculează separat pentru fiecare circumscripţie, pe baza unei formule care ia în considerare mărimea  fiecărei circumscripţii. Limitele sunt revizuite periodic de către Parlament (de regulă, înaintea alegerilor generale). 
În ce priveşte candidaţii, persoana abilitată să gestioneze fondurile financiare electorale este agentul financiar desemnat de candidat. Agentul financiar are obligaţia întocmirii şi transmiterii, în termen de 35 de zile de la anunţarea rezultatelor alegerilor, un raport financiar privind cheltuielile efectuate pentru campania electorală a propriului candidat, unui organ special (returning officer, care de regulă este un înalt funcţionar guvernamental cu competenţă în acest domeniu).

Regimul donaţiilor

Categorii de donatari legali: deţinătorii funcţiilor elective; membrii partidelor politice înregistrate; membrii formaţiunilor politice.

Categorii de donatori permişi (permissible donors): persoane fizice înscrise în registrul electoral; partide politice naţionale înregistrate; companii naţionale; companii cu sediul în Marea Britanie sau în alte state membre, care îşi desfăşoară activitatea în Marea Britanie; sindicate naţionale
; companii naţionale cu responsabilitate limitată, societăţi de construcţii, organizaţii nonguvernamentale.

Plafonul donaţiilor şi obligaţia de declarare a anumitor donaţii

Partidele politice şi candidaţii au obligaţia de a raporta (săptămânal în timpul campaniei electorale şi în 30 de zile în perioada dintre campanii):

▪ donaţiile/împrumuturile acceptate de peste 7.500 £ (făcute într-o singură tranşă de un donator unic). Legea adoptată în 2009 instituie interdicţia acceptării de către un partid a unei donaţii de peste 7.500 £ dacă aceasta nu este însoţită de o declaraţie a donatorului. 


▪ donaţiile, împrumuturile şi alte tranzacţii reglementate prin lege cu o valoare de peste 500 £. 

▪ donaţiile, împrumuturile şi alte tranzacţii reglementate prin lege - făcute partidelor politice înregistrate în cazurile în care s-a cerut raportarea oricăror beneficii anterioare, compartimentelor contabile ale filialelor din teritoriu care au o contabilitate proprie, candidaţilor – cu o valoare de peste 1.500 £.
4. SUEDIA
Finanţarea partidelor politice în campania electorală nu este reglementată în mod expres. 
Legea privind partidele politice conţine prevederi referitoare la principiile fundamentale politice şi morale care stau la baza finanţării publice: 
▪ Calculul subvenţiei se efectuează după un plan precis şi reguli bine stabilite, care exclud posibilitatea aplicării unor tratamente preferenţiale.
▪ Valoarea subvenţiei este proporţională cu ponderea politică a partidelor.

▪ Statul nu exercită nici un control asupra modului de folosire a acestor fonduri. 

▪ În cazul în care un partid câştigă sau pierde mandate, valoarea subvenţiei se modifică progresiv, nu brusc, pentru a permite acestuia să-şi modifice/replanifice activităţile în mod corespunzător.

Principalele surse de finanţare sunt: finanţarea publică directă; finanţarea publică indirectă; veniturile din cotizaţii; loteriile organizate de partide sau de organizaţiile afiliate.
Finanţarea publică

Finanţarea directă
Încă din 1966, statul alocă subvenţii anuale tuturor partidelor care au obţinut un anumit procent de voturi la alegerile legislative.

Subvenţia publică anuală alocată partidelor politice se împarte în 3 categorii:

▪ subvenţii generale alocate partidelor politice care participă la alegerile legislative; fondurile se alocă din bugetul Ministerului Justiţiei;
▪ subvenţii speciale alocate grupurilor partidelor politice reprezentate în Parlament. Aceste subvenţii au două componente: subvenţia de bază şi subvenţia suplimentară.

Mărimea subvenţiei de bază depinde de rezultatele electorale obţinute la ultimele două alegeri. Au dreptul la subvenţia de bază partidele politice care au obţinut 4% din numărul total al voturilor valabil exprimate. Partidele care au obţinut mandate în Parlament, fără a fi atins pragul de 4% cerut pentru acordarea subvenţiei, au dreptul la o subvenţie de bază care se calculează proporţional cu numărul mandatelor obţinute. Un partid care nu a obţinut 4% din numărul total al voturilor valabil exprimate are dreptul la subvenţie dacă a obţinut 2,5% din acest număr.
Valoarea subvenţiei de bază alocate partidelor deja reprezentate în Parlament este mai redusă.

Valoarea subvenţiei suplimentare depinde de numărul mandatelor obţinute. Pentru partidele din opoziţie, valoarea subvenţiei suplimentare este mai mare. 
▪ sprijin financiar acordat parlamentarilor pentru suportarea cheltuielilor legate de activităţile de secretariat; mărimea acestuia se calculează în funcţie de costurile salariale implicate de angajarea unui funcţionar pentru 6 parlamentari. 

Ultimele două forme de subvenţionare, considerate complementare subvenţiei generale, nu au un fundament legislativ; instituirea acestora s-a reglementat printr-o hotărâre a Parlamentului din 1975, fiind suportate din bugetul Parlamentului.
Finanţarea indirectă

▪  Posturile de radio şi televiziune naţionale difuzează, în mod gratuit, emisiuni ale partidelor politice aflate în competiţie electorală.

▪ Statul suportă cheltuielile de personal şi alte cheltuieli generate de activitatea entităţilor statale care participă la organizarea şi desfăşurarea alegerilor. 

▪ De asemenea, statul suportă cheltuielile de tipărire a buletinelor de vot (dar numai pentru partidele care au obţinut la ultimele alegeri parlamentare cel puţin 1% din numărul total al voturilor valabil exprimate), cheltuielile necesare instruirii pre-electorale a personalului desemnat, precum şi cheltuielile ocazionate de activităţile de informare a publicului. 
Finanţarea privată
Pentru contribuţiile individuale sau donaţiile corporaţiilor legea nu prevede nici un plafon; nici cheltuielile partidelor efectuate din aceste două surse de finanţare privată nu sunt limitate.
Nu există nici reglementări legale care să interzică partidelor politice să accepte contribuţii din străinătate. Analiştii politici susţin însă că partidul care acceptă donaţii din străinătate riscă să-şi piardă atât membrii, cât şi electoratul.
Nu se acordă facilităţi fiscale donatorilor persoane fizice sau juridice. 
Control. Sancţiuni

Legea nu conţine prevederi referitoare la obligaţia raportării contribuţiilor financiare. Totuşi, partidele politice parlamentare au încheiat un acord prin care se angajează să se informeze reciproc asupra surselor de finanţare; informaţiile nu sunt date publicităţii. 

Nu sunt reglementate proceduri speciale de control financiar. Verificarea contabilă se face la iniţiativa partidelor şi prin metode alese de acestea; în rapoartele financiare întocmite se evidenţiază veniturile şi sumele globale ale cheltuielilor partidului din anul respectiv (în anii electorali, cheltuielile electorale nu se evidenţiază într-un capitol separat).
Legea privind partidele politice nu conţine dispoziţii de sancţionare. Eventualele infracţiuni comise se pedepsesc conform Codului penal suedez.

5. POLONIA
Reglementare juridică

▪ Legea din 12 aprilie 2001 privind alegerile în Seimul şi Senatul Poloniei

▪ Legea din 27 iunie 1997 privind partidele politice 
Finanţarea publică

Finanţarea directă

În Polonia, comitetele electorale sunt structuri temporare înfiinţate de partidele politice/organizaţiile de alegători şi autorizate de Comisia Electorală Naţională, în scopul de a le reprezenta legal în campania electorală.

Comitetele electorale ale partidelor politice/comitetele electorale ale alegătorilor care au participat la alegeri au dreptul la o alocaţie de la bugetul statului, acordată pentru fiecare mandat de deputat/senator obţinut.

Cuantumul alocaţiei/mandat câştigat se calculează prin împărţirea sumei cheltuielilor evidenţiate în rapoartele financiare ale comitetelor electorale care au obţinut cel puţin un mandat, la numărul 560, şi înmulţirea rezultatului cu numărul mandatelor obţinute. Alocaţia nu poate depăşi suma cheltuielilor electorale evidenţiate în raportul electoral.

Suma astfel calculată se transferă, de către Ministerul Finanţelor, în contul bancar indicat de comitetul electoral. Transferul se efectuează pe baza informaţiilor primite de la Comisia Electorală Naţională privind dreptul comitetului electoral de a primi alocaţia, precum şi a informaţiilor referitoare la numărul mandatelor parlamentare obţinute.
Finanţarea indirectă

▪ Statul suportă cheltuielile ocazionate de pregătirea şi organizarea alegerilor de către Comisia Electorală Naţională, Biroul Electoral Naţional, comisiile electorale subordonate, structurile guvernamentale/alte organe ale statului cu atribuţii în materie. 

▪ În perioada campaniei electorale, posturile publice naţionale/regionale de radio şi televiziune alocă, conform legii, timpi de antenă, în mod gratuit şi pe bază de egalitate, partidelor politice aflate în competiţie electorală.  
Finanţarea privată
▪ Cheltuielile de campanie efectuate de către comitetele electorale se suportă din fondurile financiare colectate în fondul electoral constituit la nivelul fiecărui partid politic. Responsabilitatea gestionării resurselor financiare ale unui comitet electoral revine agentului financiar desemnat de acesta.

▪ Orice comitet electoral poate contracta împrumuturi bancare în vederea desfăşurării campaniei electorale.

▪ Fondurile financiare ale fiecărui comitet electoral se depun într-un cont bancar. 
▪ Contribuţiile financiare se fac exclusiv prin cec, transfer bancar sau card bancar. Valoarea totală a unei contribuţii făcute de o persoană nu poate depăşi echivalentul a 15 salarii minime pe economie. 
▪ În condiţiile stabilite de lege, plafonul cheltuielilor electorale se stabileşte luându-se în considerare suma de 1 zlot/alegător. 

▪ Cheltuielile pentru propaganda electorală nu pot depăşi 8% din plafonul stabilit.
▪ Este interzisă organizarea de colecte publice pentru strângerea de fonduri destinate comitetelor electorale. 

▪ În cazul în care fondurile de campanie sunt mai mari decât cheltuielile electorale, surplusul existent va fi dirijat fie către Fondul electoral al partidului politic, fie către o instituţie de caritate.
Controlul finanţării
▪ În termen de 3 luni de la data desfăşurării alegerilor, agentul financiar al fiecărui comitet electoral are obligaţia de a prezenta Comisiei Electorale Naţionale raportul financiar care conţine informaţii referitoare la sursa fondurilor primite/la împrumuturile bancare contractate; raportul trebuie să fie avizat de un auditor competent.

▪ Comisia Electorală Naţională publică rapoartele electorale în Monitorul Oficial al Poloniei,  în termen de 4 luni de la data desfăşurării alegerilor.

▪ Comisia Electorală Naţională poate accepta raportul fără observaţii, poate accepta raportul indicând neregulile identificate sau îl poate respinge.
B I B L I O G R A F I E
▪ Germania: Legea din 1967 privind partidele politice (cu modificările ulterioare); Legea federală electorală din 1993 (cu modificările ulterioare)

▪ Polonia: Legea din 12 aprilie 2001 privind alegerile în Seimul şi Senatul Republicii Polonia (cu modificările ulterioare); Legea din 27 iunie 1997 privind partidele politice (cu modificările ulterioare)

▪ Marea Britanie: The Electoral Commission, Legislation on political finances. Legislation on political parties

http://www.electoralcommission.org.uk/party-finance/legislation
Explanatory Notes. Political Parties and Elections Act 2009

http://www.england-legislation.hmso.gov.uk/acts/acts2009/en/ukpgaen_20090012_en1
▪ Studiu documentar, Finanţarea partidelor politice în campania electorală, Direcţia Studii şi documentare legislativă, Camera Deputaţilor, 2006

▪ Studiu documentar, Finanţarea partidelor politice, Direcţia Studii şi documentare legislativă, Camera Deputaţilor, 2006

▪ Studiul „25+2 modele electorale. Finanţarea partidelor politice în Europa”, Asociaţia Pro Democraţia, Bucureşti, 2008
▪ République Française, Ministère de l’Intérior, de l’Outre-Mer et des Collectivités Territoriales, Circulaire no.NOR/INT/A/08/00005/C du 7 janvier 2008, Financement et plafonnement des dépenses électorales – Financement des parties politiques
ANEXĂ 

TABEL SINOPTIC

privind finanţarea publică a partidelor politice

	Stat membru
	Finanţare publică directă
	Scopul finanţării publice directe

	Criteriu/Criterii

pentru alocare
	Finanţare

publică

indirectă
	Timpi de
antenă

acordaţi   gratuit
	Criterii pentru
alocarea timpilor de antenă
	Facilităţi 

fiscale acordate donatorilor

	Austria
	Da
	Activităţi operaţionale/

Campanie electorală

	Reprezentarea în Parlament

	-
	-
	-
	-

	Belgia
	Da
	Fără destinaţie prestabilită
	Reprezentarea în Parlament
	Da
	Da
	Reprezentarea în Parlament. 

În mod egal,

tuturor

partidelor parlamentare

	-

	Stat membru
	Finanţare publică directă
	Scopul finanţării publice directe


	Criteriu/Criterii

pentru alocare
	Finanţare

publică

indirectă
	Timpi de
antenă

acordaţi   gratuit
	Criterii pentru
alocarea timpilor de antenă
	Facilităţi 

fiscale acordate donatorilor

	Bulgaria
	Da
	Activităţi operaţionale/Campanie electorală

	Reprezentarea în Parlament
	-
	-
	-
	-

	Cipru
	-
	-

	-
	-
	-
	-
	-

	Danemarca
	Da
	Activităţi operaţionale/

Campanie

electorală
	Rezultatele obţinute la

alegerile precedente


	Da
	Da
	În mod egal,

 tuturor

partidelor parlamentare
	-

	Estonia
	Da
	Activităţi operaţionale/

Campanie

electorală
	Rezultatele obţinute la

alegerile precedente
	Da
	Da
	În mod egal,

tuturor

partidelor parlamentare
	-

	Finlanda
	Da
	Activităţi operaţionale
	Reprezentarea în

Parlament


	-
	-
	-
	-

	Franţa
	Da
	Activităţi operaţionale/

Campanie electorală

	Performanţa în

alegeri/Numărul candidaţilor propuşi
	Da
	Da
	Reprezentarea în Parlament
	Deduceri din taxa pe venit

	Stat membru
	Finanţare publică directă
	Scopul finanţării publice directe

	Criteriu/Criterii

pentru alocare
	Finanţare

publică

indirectă
	Timpi de
antenă

acordaţi   gratuit
	Criterii pentru

alocarea timpilor de antenă
	Facilităţi 

fiscale acordate donatorilor

	Germania
	Da
	Activităţi operaţionale/

Campanie electorală
	Rezultatele obţinute la

alegerile precedente
	Da
	Da
	Reprezentarea în Parlament


	Exonerare  taxă de

succesiune/
Deduceri din
taxa pe venit

	Grecia
	Da
	Activităţi operaţionale/

Campanie electorală

	Reprezentarea în

Parlament
	Da
	Da
	În mod egal, 

tuturor

partidelor
	-

	Irlanda
	Da
	Activităţi operaţionale/

Campanie electorală
	Rezultatele obţinute la

alegerile precedente
	Da
	-
	-
	-

	Italia
	Da
	Activităţi operaţionale/

Campanie electorală
	Performanţa în

 alegeri
	Da
	Da
	În mod egal,

tuturor 

partidelor
	Deduceri din

taxa pe venit

	Letonia
	-
	-
	-
	Da
	Da
	În mod egal,

tuturor 

partidelor

	-

	Stat membru
	Finanţare publică directă
	Scopul finanţării publice directe
	Criteriu/Criterii

pentru alocare
	Finanţare

publică

indirectă
	Timpi de
antenă

acordaţi   gratuit
	Criterii pentru
alocarea timpilor de antenă
	Facilităţi 

fiscale acordate donatorilor

	Lituania
	Da
	Activităţi

operaţionale
	Rezultatele obţinute la

alegerile precedente
	Da
	Da
	În mod egal,

tuturor 

partidelor
	-

	Luxembourg

	-
	-
	-
	-


	-
	-
	-

	Malta
	-
	-
	-
	Da
	Da
	Rezultatele

electorale
	-

	Marea

Britanie
	Da 

	Activităţi operaţionale/

Campanie electorală
	Reprezentarea în

Parlament
	Da
	Da
	Numărul

candidaţilor

propuşi
	-

	Olanda
	Da
	Activităţi operaţionale/

Campanie electorală
	Reprezentarea în

Parlament
	Da
	Da
	Reprezentarea

în Parlament

	Deduceri din

taxa pe

venit


	Polonia
	Da
	Activităţi operaţionale/

Campanie electorală

	Performanţa în

alegeri
	Da
	Da
	În mod egal,

tuturor 

partidelor

	-

	Stat membru
	Finanţare publică directă
	Scopul finanţării publice directe

	Criteriu/Criterii

pentru alocare
	Finanţare

publică

indirectă
	Timpi de
antenă

acordaţi   gratuit
	Criterii pentru
alocarea timpilor de antenă
	Facilităţi 

fiscale acordate donatorilor

	Portugalia
	Da
	Activităţi

operaţionale
	Performanţa în

alegeri/

Reprezentarea în

Parlament

	Da
	Da
	În mod egal,

tuturor 

partidelor
	Deduceri din

taxa pe

venit

	Republica

Cehă
	Da
	Activităţi

operaţionale
	Reprezentarea în

Parlament
	Da
	Da
	Numărul

candidaţilor

propuşi
	Deduceri din

taxa pe

venit

	Slovacia
	Da
	Campanie

electorală
	Performanţa în

alegeri
	Da
	Da
	În mod egal,

tuturor

partidelor
	-

	Slovenia
	Da
	Activităţi operaţionale/

Campanie electorală
	Rezultatele obţinute la

alegerile precedente

	Da
	Da
	Reprezentarea

în Parlament

	-

	Spania
	Da
	Activităţi operaţionale/

Campanie electorală

	Performanţa în

alegeri
	Da
	Da
	Rezultatele

electorale
	-

	Stat membru
	Finanţare publică directă
	Scopul finanţării publice directe

	Criteriu/Criterii

pentru alocare
	Finanţare

publică

indirectă
	Timpi de
antenă

acordaţi   gratuit
	Criterii pentru
alocarea timpilor de antenă
	Facilităţi 

fiscale acordate donatorilor

	Suedia
	Da
	Activităţi operaţionale/

Campanie electorală
	Performanţa în

alegeri/

Reprezentarea în

Parlament
	Da
	Da
	În mod egal,

tuturor 

partidelor
	-

	Ungaria
	Da
	Activităţi operaţionale/

Campanie electorală
	Rezultatele obţinute la

alegerile precedente/

Reprezentarea în

Parlament
	Da
	Da
	În mod egal,

tuturor 

partidelor
	-


� Herbert F. Alexander, Comparative Political Finance in the 1980s, p.10, apud „25+2 modele electorale. Finanţarea partidelor politice în Europa”, Asociaţia Pro Democraţia, Bucureşti, 2008, p.5


� Apud „25+2 modele electorale. Finanţarea partidelor politice în Europa”, Asociaţia Pro Democraţia, Bucureşti, 2008, p.9


� Ibidem, p.14


� În Germania, practica a provocat intense dezbateri asupra compatibilităţii acestui mod de finanţare cu principiile constituţionale ale mandatului liber şi asigurării independenţei parlamentarilor prin alocarea unei indemnizaţii echitabile. În condiţiile în care deputaţii virează o sumă importantă din indemnizaţia parlamentară în contul partidului din care fac parte, se pot trage următoarele două concluzii: fie independenţa lor nu există, fie suma care li se atribuie este cu mult mai ridicată decât cea necesară. 


� Există opinii conform cărora activităţile economico-comerciale ale partidelor nu au nimic în comun cu funcţia fundamentală a partidelor politice de reprezentare a voinţei populare în dezbaterea politică şi, ca atare, acestea ar trebui interzise/restricţionate.


� Această situaţie a generat mari suspiciuni, întrucât activităţi precum cele din domeniul construcţiilor imobiliare aduc un profit considerabil ca urmare a adoptării unor decizii politice favorabile.


�Persoanele fizice şi juridice străine sunt autorizate să facă donaţii/contribuţii în favoarea partidelor politice/a candidaţilor/listelor de candidaţi.


� Decretul nr.2010-106 pentru aplicarea articolelor 9 şi 9-1 din Legea 227/1988, articolul 1.


� În general, aceste sume nu se virează în conturile partidului, ci sunt destinate finanţării unor activităţi politice parlamentare, greu de delimitat de activităţile propriu-zise ale partidului. Întrucât activitatea parlamentară constituie una din cele mai vizibile activităţi ale unui partid, se consideră că finanţarea ei constituie o sursă indirectă de finanţare a partidelor politice.





� Prin contribuţii financiare se înţeleg cotizaţiile achitate de membrii de partid/titularii mandatelor, precum şi donaţiile obţinute pe căi legale.


� Suma se stabileşte periodic prin reglementări normative.


� Titularii anumitor funcţii publice au obligaţia de a contribui la veniturile partidului din care fac parte, cu o sumă fixă din salariu (contribuţie specială). În cadrul partidelor politice importante, contribuţia specială reprezintă aproximativ 10% din salariul deţinătorului unei funcţii publice.


� În perioada 1994-1997 plafonul absolut a fost de 230 milioane mărci, iar în perioada 1998-2001, de 245 milioane mărci. 


� O caracteristică esenţială a sistemului parlamentar german o constituie combinarea sistemului reprezentării proporţionale cu unele principii ale sistemului majorităţii relative. Astfel, alegătorii dispun de două voturi: unul pentru alegerea candidatului de circumscripţie şi unul pentru listele de candidaţi prezentate de partidele politice.


Jumătate din membrii Bundestagului sunt candidaţi aleşi direct în cadrul circumscripţiilor. Cealaltă jumătate este formată din candidaţii care au primit mandate pe baza rezultatelor obţinute de listele de candidaţi ale partidelor. Al doilea vot de care dispun alegătorii este cel mai important vot, întrucât determină nu numai distribuirea mandatelor, ci şi ierarhizarea partidelor. 


Compoziţia Parlamentului reflectă aproape identic procentele obţinute de partide din totalul celui de-al doilea vot. Dacă un partid câştigă mai multe mandate de circumscripţie decât i-ar permite procentul obţinut din cel de-al doilea vot, acesta poate păstra mandatele suplimentare (crescând corespunzător numărul parlamentarilor).  





� „Articolul 18 – Dreptul de a nominaliza candidaţii, notificarea participării


1. Candidaţii pot fi nominalizaţi de către partide şi, în conformitate cu articolul 20, de către persoanele cu drept de vot.


(…)


5. Un partid poate depune o singură candidatură pentru fiecare circumscripţie şi numai o listă de land în fiecare land.”


� Candidaţii nu-şi pot asuma funcţiile mandatarului financiar pentru propriile campanii şi nici nu pot face parte din asociaţiile de finanţare care le susţin. Nici o dispoziţie nu interzice însă, ca, în cadrul aceloraşi alegeri, un candidat să fie mandatarul financiar al altui candidat.





�Organism însărcinat cu verificarea documentelor transmise de candidaţi şi cu stabilirea sancţiunilor prevăzute de lege, care funcţionează pe lângă Curtea de Apel sau pe lângă Tribunalul teritorial.


� Aceste sume diferă după cum este vorba despre Parlamentul Marii Britanii, Parlamentul Scoţiei, Adunarea Naţională din Wales, Parlamentul Irlandei de Nord.


� The Electoral Commission, Party campaign expenditure


� HYPERLINK "http://www.electoralcommission.org.uk-elections-election-spending-" ��http://www.electoralcommission.org.uk-elections-election-spending-�








� Acestea se pot implica în activitatea politică a partidelor dacă sunt întrunite următoarele condiţii: majoritatea membrilor au votat în favoarea finanţării partidului respectiv; fondul destinat finanţării politice este evidenţiat separat de celelalte active ale sindicatului. Nici un membru al sindicatului nu poate fi obligat să contribuie la fondul politic.


� Sursa: Studiul „25+2 modele electorale. Finanţarea partidelor politice în Europa”, Asociaţia Pro Democraţia, Bucureşti, 2008, pp.27-30


� Trebuie să se facă distincţie între criteriul reprezentării în parlament şi cel al performanţei electorale. Dacă pentru reprezentarea în parlament, punctul de referinţă în constituie numărul mandatelor obţinute de un partid în corpul legislativ, performanţa electorală are ca punct de referinţă numărul voturilor obţinute. Distincţia este importantă întrucât există cazuri în care partide politice care  deşi nu sunt reprezentate în parlament, beneficiază de subvenţie publică conform principiului alocării subvenţiilor publice pe baza performanţei electorale.


� Tuturor partidelor politice înscrise în competiţia electorală li se alocă un timp de antenă minim fix. În funcţie de reprezentarea în Parlament, partidele mari pot primi mai mult timp.


� Conform Legii 3023/2002 privind finanţarea partidelor politice şi a campaniilor electorale, subvenţia totală pentru partidele politice este de 0,10201 din suma totală a bugetului de stat; pentru campaniile electorale, partidele primesc încă 0,022 (din suma totală a bugetului de stat).


� În Luxembourg finanţarea partidelor politice nu este reglementată legislativ, iar partidele politice nu au obligaţia de a-şi publica veniturile. Singurul control se exercită la nivel de congres al partidului, raportarea financiară fiind exclusiv un instrument intern al partidelor.


� În spiritul susţinerii procesului de elaborare a politicilor publice de către partide, banii sunt alocaţi dintr-un Fond de Dezvoltare Politică.


� De asemenea, partidelor politice care participă pentru prima oară în competiţia electorală li se alocă timpi de antenă în mod gratuit. 


� Deducerea este de 1% pentru sumele care depăşesc 61 €.


� Pentru a beneficia de subvenţie publică, un partid trebuie să obţină cel puţin un mandat în Parlament sau cel puţin 50.000 de voturi în cadrul alegerilor legislative.


� Pentru a beneficia de subvenţie publică, un partid trebuie să obţină cel puţin 1% din voturile valabil exprimate la nivel naţional. 10% din subvenţia totală se distribuie în mod egal tuturor partidelor eligibile, restul de 90% fiind alocat partidelor politice în funcţie de performanţele electorale.


� 2/3 din timpii de antenă se alocă în mod egal partidelor parlamentare, iar 1/3 partidelor extra-parlamentare care participă în competiţia electorală.

